text:
Maja Tonieta
Maia Tonieta (fr. Marie Antoinette, td. Maria Antonia) d'Asburgo-Loreña , reña de França, (2 Novembre 1755 – 16 Otobre 1793).
A nascette a Vienna o 2 novembre 1755 da Françesco I e da Maia Texo. In vista de quell'union co-o drafin de França ch'a doveiva coonâ i nœuvi rapporti tra França e Aostria, doppo l'imbosamento di alliançe, a so educaçion a fu affidâ a l'abao de Vermond, çernuo da-o ministro françeize ducca E.-F. de Choiseul. A fu domandâ ófiçialmente in spoza o 16 arvî 1770. Çinque giorni doppo, a partiva da Vienna, e o 14 de mazzo a s'incontrava con Luigi XV e co-o Drafin inte vexinançe de Compiègne. E noççe fun celebræ a Versagge o 16. Da primma a graçia figioesca de Maja Tonieta a conquistò tutti, ma fîto incomençò i dissensci e e difficortæ. Raxoin de dignitæ e de morâ son suffixente a spiegâ a repugnança che Maja Tonieta a dimostrò verso a Du Barry, raxoin de gratitudine giustiffican e so scimpatie pe Choiseul, artefixe do so maiezzo; ma de tutto questo approfittò i seguaxi do ministro pe accaparrâ a drafiña e mescciâla inte 'na lotta inta quæ dignitæ e morâ no intravan pe ninte. L'ostilitæ contra a favoiia Du Barry a creò da prinçipio a Maja Tonieta una larga popolaritæ. Ma a morte de Luigi XV a trovò a nœuva regiña ancon dixinovenne, impreparâ comme o majo a sopportâ e responsabilitæ da coña.
Da questo momento ebbe començo quello periodo de discipaçion ch'o fu fatâ a-o so prestiggio e a-o so bon nomme: no solo i balli e e partie de piaxei, ma ascì di capriççi ciu dispendioxi comme l'acatto de gioielli e o zœugo. Inconsciente do peigo, a no dœuviò arcun discernimento inta çernia di amixi. A so scimpatia pe o conte d'Artois, o favô e a familiaritæ concessa a-a prinçipessa Maia Texo de Lamballe e sorvetutto a-a cricca ch'a fava cappo a-a contessa de Polignac, ghe creon di implacabili nemixi inte gren famigge aristocratteghe, e de riflesso dettan origine a l'ostilitæ popolâ. Da-a corte començò a feroxe campagna contra l'"aostriaca" ch'a l'accompagnò scin a-o patibolo. A so legereçça e a so imprevidença davan bon zœugo a-i avversai. Inte un momento de agua crixi finançiaia, sciña de speize no enormi, comme o ristabilimento da carega de sovrintendente da caza da regiña, a benefiçio da Lamballe, e i abbellimenti do Picceno Trianon, ean sença dubbio inopportuñe, e a calunnia a poette façilmente ezagerâle scin a fâle apparî delittooze. A-e so amixiççie Maja Tonieta a l'arestò fedele con orba ostinaçion. L'influença di Choiseul a-a trasse a-a scandalosa proteçion do conte de Guines; a-a feççe alliâ co-o conte J.-F. Maurepas contra J. Turgot; a-a misse in urto co-o megio ministro de Luigi XVI, Ch. de Vergennes. A nascita da primma figgia, e da pœu quella do drafin, a parse ricondúla a una vitta ciu assennâ; ma a no seppe manco alloa deliviâse da-i Polignac, e l'odioxitæ de so inframmettençe, comme pe-a nomina de Ch.-A. Calonne e do marcheize de Castries, a recheite in sce-a regiña.
L'intenscitæ di oddi accumulæse contra Maja Tonieta a l'apparse into celebre affâ da collaña. A contessa De la Motte, fáscificando de lettie da regiña, a feççe credde a-o cardinâ de Rohan de êse incaregâ da quella de l'acatto segretto de 'na collaña de gran prexo; e pe megio convinçilo a ghe procuò un appontamento notturno con una sosia da regiña. O cardinâ o se feççe garante presso i gioiellê. Descoverto l'intrigo, o re o vosse a pubbriçitæ do processo; a De la Motte a fu condannâ, ma o cardinâ o l'ebbe una trionfâ assoluçion ch'a fu un corpo mortâ a-o prestigio da reña.
Durante a rivoluçion, a deboleçça do re a costrenzè Maja Tonieta a asumme una parte direttiva. Ma s'a dette prœuva d'una gran força de carattere, a mancò do tutto de ciaroveggença e de cegæçitæ. A no seppe ò a no poette guaagnâ e indecixoin do maio, e manco e proprie antipatie. A l'açettò con repugnança l'agiutto do Mirabeau, ma a no ne seguì i conseggi. Doppo Varennes a començò de trattative co-i costituçionæ ma a-e annullò praticamente, sconfessandole presso e corte eüropee. A refiò a ciu ripreize l'appoggio de La Fayette, a respinse Dumouriez. Doppo o 10 agosto 1792, e ciu doppo l'oçixon do re, tutto l'oddio di rivoluçionai o se rovesciò contra de lê ch'a l'ea stæta imprexonâ, scin da-o 13 agosto 1792, into Tempio. O 1° agosto 1793 a Convençion a decize o so processo, e o giorno seguente a fu transfeia da-o Tempio a-a Conciegerie. O 14 d'ottobre ebbe inandio o dibattimento, ch'o duò doi giorni. A-i zuæ fu posto quattro quexii, riguardanti l'existença de d'intelligençe coi nemixi esterni da repubbrica e de un complotto pe provocâ a guæra civî, e a parteçipaçion de l'accuzâ. A risposta a fu affermativa, a l'unanimitæ, e Maja Tonieta a fu condannâ a-a peña de morte, ch'a fu eseguia o 16 d'ottobre, a 12 oe.
Nonostante e calunnie co-e quæ se çercò de denigrâ a regiña, a donna e sciña a moæ, into dâ un giudiçio in sce Maja Tonieta l'è ciu giusto parlâ de erroî che de corpe. Carattere impurscivo, ostinao, che un'educaçion troppo indulgente a no l'aveiva saciúo modificâ, sposa a un zove ch'o l'impiegò dotrei anni a superâ a propria timideçça fixica e o no l'ariescì mai a guâgnâ quella morâ; sença un solo consegê dexinteressao ch'o-a raffrenesse e a dirizzesse (a moæ a ghe dava di ottimi conseggi, ma a voeiva sorvetutto che lê a servisse a-i fin da politica aostriaca) a divègne façile preiza e vittima de façioin che scciancavan Versailles. D'indole diametralmente opposta a quella do maio, a no l'ebbe con lê che un ponto de contatto: l'odio de l'etichetta, e comme lê a no vidde che o çeimoniâ de Luigi XIV o l'ea un di pilastri da vegia monarchia. Sciben ch'a se diciaresse scinceamente françeize, a no l'acapì l'añima da so nœuva pattria, e inta societæ ch'a-a circondava e so scimpatie andon a-i elementi pezoî: quelli nobbili incoscienti e fàttoi che spendeivan e so energie inti piaxei e inte cabbale de corte, di quæ se pœu, aomanco pe un çerto tempo, pigiâ comme tipo o conte d'Artois. Inta crixi supremma a pensò de sarvâ a coroña co l'agiutto do strangê; a no vosse, aomanco pe scin che visse o Luigi, ni l'invaxon armâ, ni a guæra civî, ma a no compreize che l'intervento militâ o l'ea una conseguença inevitabile de quello diplomatego. A dignitæ davei regâ co-a quæ a percorse o so carvaio de dô a l'obriga a-a reverença, ma se deve riconosce che i so erroî contribuin a preçipitâ a catastrofe da monarchia.


c: text/html

text:
Väze
Väze (Varazze in Italian) ö l'è un comüne de 13.782 abitanti int'a Provinsa de Sann-a].
[Càngia] Geògrafia
O Comune de Väze o l’è o terso pe’ numero de abitanti dà Provinsa de Sann-a. O l’è situòu inta Rivèa de Ponente e o seu territorio comunale o no comprende solo a fascia costæa ben conosciua ai turisti, ma ascì tanti bricchi, o ciù erto de quæ o l’è o monte Beigua (mt. 1.287).
[Càngia] Clima
Ö clima de Väze, comme quello de Zena, o l'è tempiòu marittimo. A temperatûa de mëzo annua a l'è de +15,6°C, gh’è una grande umiditæ , sorviatutto in estè, e cioven mediamente 1300 mm annui.
[Càngia] Stoia
[Càngia] Pòsti de interesse
[Càngia] Economia
[Càngia] Coltùa
[Càngia] Manifestaçioin
[Càngia] Sport
Se a l’è vèa che o zeugo do ballon, comme inte squæxi tutte e parti d’Italia, o l’è o sport ciù popolare de Väze, son i pattìn ad avèi portòu e ciù grandi vittòie a-a çittæ, con titoli italiæn, europei e mondiali vinti da-i atleti da Polisportiva S. Nazario. A Polisportiva a se occupa ascì de bocce e di atri sport.
A ciù importante squadra de ballon l’è o Varazze 1912 Don Bosco Football Club, che oua o zeuga in Promoçion, ma che o l’è anche stæto in Serie C. Gh’è ascì unna squadra do borgo de san Nazà (A.C. San Nazario) da dui anni in Primm-a Categorìa.
Importante inta çittæ o l’è sempre stæto o ciclismo, anche grasie ai tempi inte quæ Fausto Coppi con a seu squadra vegnivan a svernà e ad allenase chi. Un monumento in scia passeggiata o l’arregorde o grande campiòn. In tempi ciù vixin, o Gio d’Italia o l’à fæto ciù votte tappa a Väze anche pe’ l’appasciunòu interessamento de Carlo Delfino, megu e scrittô di libbri de ciclismo.
No bisogna poi ascordâse de societè sportïe che se occûpan con pasciòn de ballaxiòu (CelleVarazze Volley), de atletica lezëa (Atletica Varazze), de ballabanestro (Juvenilia Varazze) de tennis (A.S.D. Tie Break Varazze) e de sport -sorviatutto ballaxiòu- amatoriale (B.C. Varazze Swindlers).

robotstxt: allowed

filter: keep


text:
Córdoba (Argentinn-a)
Córdoba a l'è o capolêugo da provinsa do mæximo nomme, inta region çentrâle de l'Argentinn-a. Attraversâ da-o sciumme Suquía, a l'è a segónda çittæ ciù popolâ da naçion.
Importante çentro econommico e colturâle argentin, e scenâjo de diversci fæti da stöja argentinn-a, a l'è ciammâ "La Docta" pe l'antiga e reconosciûa universcitæ da-i tempi coloniâli spagnòlli, dove rivan ancon tanti studenti da tùtto o Pàize.
A sêu popolassion a l'è de ciù de 1.267.000 abitanti, di quæ un 12% son studenti universcitâi, proporsion molto ærta a livello mondiâle.
I sêu edifiççi de l'època coloniâle spagnòlla son viscitæ da molti turisti, che çérnian ascì i villagi vexîn, into mêzo di monti do çentro de l'Argentinn-a.


text:
Tycho Brahe
Tycho Brahe, in daneize Tyge Brahe, (Castello de Knutstorp, 14 dexembre 1546 – Praga, 24 ottobre 1601), o l'é stæto un astronnomo daneize.
[Càngia] Biografia
Tycho Brahe o nasce' into 1546 a Knutstorp, piccolo paise da Scania che alloa o fava parte d'o Regno de Danimarca.
O poæ, Otte Brahe, o l'ea un nobbile cortexan e comandante militâ do regno. A moæ ascì, Beæ Bille, a l'appartegniva a-a nobiltæ. Entrambe e famigge ean ricchiscime e fra e ciu importante da Danimarca. Tuttavia da so educaçion se piggiò cua o barba, o viçearmiraggio Jørgen Brahe, ch'o moì a prœuvo a una pormonite contræta pe sarvâ do re, cheito inte un canâ de Copenaghen.
Doppo avei concluso i studdi universcitai de astronomia a Copenaghen, Wittenberg e Baxilea, o Tycho o feççe construe o palaççio-óservatoio de Uraniborg in sce l'isoa de Hven, che ghe fu donâ da-o Re Federigo II de Danimarca e Norvegia saldando coscì o debito contræto co-o barba, e ch'o divègne un di primmi "istituti de riçerca" oeüropei. A scopo de pubblicaçion, Brahe o possedeiva una pressa da stampa e una cartea. O so ascistente ciu famoso o fu o Keplero.
Brahe o capì che o progresso inta sciença astronomica o poeiva êse ótegnúo, no co l'ócaxonâ óservaçion fortuita, ma solo con un'osservaçion scistematica e rigorosa, nœutte doppo nœutte, e tramite l'uso di strumenti che foisan i ciu accuræ poscibile. O fu in grao de megioâ e ampliâ i strumenti existenti e de creâne di nœuvi. E so mezuaçioin a œuggio nuo da parallasse planetaia ean accuræ a-o menúo d'ærco. Queste mezuaçioin, doppo a morte de Brahe, divègnan possesso de Keplero.
Quand'o l'ea ancon studente, Brahe o perse parte do naso inte un duello. Questo avegne into 1566 quande ancon ventenne o l'ea a proeuvo a studiâ a l'Universcitæ de Rostock in Germania. Mentre o parteçipava a una dança a casa de un professô, o l'ebbe una discuscion con un çerto Manderup Parsbjerg, un membro da nobiltæ daneize, in sce chi avesse mao talento matematico. Doppo una primma lite, i doi decidettan de resorve a costion con un duello, questo verso e 19 do 29 dexembre 1566 , a-o scuo, e ghe costò o setto nasâ. Pe o resto da so vitta o dove' portâ una placca d'argento. (In veitæ, quande a tomba do Brahe a fu averta into 1901 e i so resti fun esaminæ da di meghi esperti, a cavitæ nasâ do teschio a l'ea bordâ de verde, segno d'espoxiçion a-o rammo e no a l'argento).
[Càngia] Cassiopea
Into novembre 1572, o Brahe o l'osservò una stella ben luminosa ch'a l'ea improvvisamente apparsa inta costellaçion de Cassiopea. Percose se ritegniva fin da l'antighitæ che o mondo de stelle fisse o foise eterno e immutabile, di osservatoî sostègnan che o fenommeno o l'ea dovúo a quarcosa inte l'atmosfea terestre. Brahe comunque, o l'osservò che a parallasse a no cangiava de nœutte in nœutte, suggerindo che l'oggetto o foise ben distante. Brahe o l'argomentò che un oggetto vexin aviæ dovúo cangiâ a so poxiçion relativamente a-o sfondo. O pubbricò un piccolo libbro, De Stella Nova (1573), coniando o termine nova pe una "nœuva" stella (ancœu semmo che quella stella a l'ea una supernova). Questa scoverta a fu decixiva inta so scelta de l'astronomia comme profescion. L'osservaçion de comete do 1577 e do 1585 desse conferma a Brahe de so ipotexi circa a confutaçion de l'immutabilitæ de sfee çeleste segondo a teoria de Aristotele universalmente aççettâ scin a alloa. E comete no poeivan appartegnî a-a sfea sublunâ e, mesciando inte regioin eteree, confermavan che i pianeti no foisan infisci inte sfee solide.
[Càngia] Geocentrismo
Keplero o çercò, sença ariescîghe, de persuadde o Brahe a adotâ o modello eliocentrico do scistema solâ. Brahe o credeiva in te un modello geocentrico, ch'o piggiò da pœu o nomme de scistema ticonico (segondo o quæ o Sô o gjæ in gio a-a Tæra immobile, e tutti i âtri pianeti gjeivan in gio a-o Sô), pe i mæximi motivi pe-i quæ o sostègne che a supernova do 1572 a no l'ea vexin a-a Tæra. O sostegne che se a Tæra a foise stæta in moto, alloa e stelle vexiñe avieivan dovúo cangiâ poxiçion relativamente a-e stelle ciu lontañe. In ta realtæ questo effetto de parallasse o l'existe; no poeiva êse osservao a œuggio nuo ni co-i telescopi di duxento anni a seguî, perché ascì e stelle ciu vexiñe son ben ciu lontañe de quante i astronomi de l'epoca pensessan poscibile. Into modello ticonico a Tæra a l'ea immobile, a-o centro de un universo rinserao inta sfea de stelle fisse. A Tæra a l'ea o centro de orbite da Luña e do Sô ascì che, a so votta,o l'ea o centro de orbite di âtri 5 pianeti (Mercuio, Vennie, Marte, Giove, Saturno). Epicicli, eccentrichi e equanti son ancon necessai e presuppoñan o superamento da realtæ de sfee crestalliñe. O scistema ticonico o presentava di vantaggi:
- qualitæ di calcoli matematichi pâ a quelli do scistema copernican;
- o l'escludeiva i conflitti co-e scritue, mantegnindo a Tæra immobile e a-o centro de l'Universo.
Fu a grande aotoritæ de Brahe che da un læto a ritardò l'affermaçion do scistema copernican e da l'âtro a favoì l'abbandon do scistema tolemaico. A negaçion de realtæ de sfee crestalliñe a l'ebbe un valô rivoluçionaio, esattamente quanto a teoria "eliocentrica" ("eliostatica" saiæ ciu esatto) de Copernico.
[Càngia] Uraniborg, Stjerneborg e Benátky
O re Federigo II de Danimarca e Norvegia, imprescionao da-e osservaçioin de Brahe do 1572, o finançiò a costruçion de doi osservatoi a Hven: Uraniborg e Stjerneborg, con di magnifichi strumenti de propria progettaçion. De oservaçioin in sce-a cometa do 1577 ghe permissan de destrue l'ipotexi de sfee çeleste solide.
A caosa de disaccordi co-o nœuvo re Crestian IV de Danimarca, Brahe o se n'andò a Praga into 1598 dove Ridolfo II d'Asburgo, imperatô do Sacro Roman Impeo, ghe consentì de costruî un nœuvo osservatoio (in te un castello a Benátky, a 50 km da Praga) into quæ Brahe o laoò scin a-a so morte.
Brahe o fu un strazordenaio osservatô de l'era pre-telescopio: e so osservaçioin de poxiçioin stellæ e planetaie razonsan un'accuratezza sensa pao pe i so tempi.
Brahe o no l'ea copernican, ma o propose un scistema de compromisso in to quæ a Tæra a l'é immobile a-o centro mentre i pianeti gian in gio a-o Sô, ch'o se i rebella a so votta in gio a-a Tæra. E so accuræ osservaçioin de Marte permissan a Keplero, into 1609 e into 1619, de determinâ e lezze fondamentæ do moto planetaio, che fornin a so votta un grande supporto a-a teoria eliocentrica do scistema solâ de Copernico.
Conscio che una stella osservâ vexin a l'orizzonte a l'appâ a un'âtitudiñe maggiô de quella reâ a caosa da rifraçion atmosfeica, o compilò de tabelle pe corezze questa fonte de errô.
Brahe o fu meistro e amigo do costruttô de globi Blaeu, ch'o l' ornò un so globo co-o ritræto do sciençiao.
Brahe o moì o 24 ottobre 1601, molti giorni doppo che ghe scciuppò a vescia durante un banchetto. Se disse che abbandonâ o banchetto primma da concruxon saiæ stæto l'apexe de cattive mainee, quindi o prefeì restâ.
Recenti investigaçioin fan suppoñe che o Brahe o no moì direttamente pe questa caosa, ma o poriæ esise avvelenao involontaiamente, somministrandose de meixiñe contegninte mercurio (Brahe o seguì di studi de alchimia inta so vitta, comunque pa che o no n'agge lasciao traççe ò i agge destruti).


text:
Maia Texo d'Asburgo
Maia Texo (ted. Maria Theresia) d'Asburgo imperatrixe.
Figgia (Vienna 1717 - 1780) de l'imperatô Carlo VI e da prinçipessa Elizabetta Cristiña de Brunswick-Wolfenbüttel, segondogennita e primma de figge femmine, a vègne erede a-o trono in virtù da Pramattega Sançion do 1713. O 12 fre. 1736 a se maiò (inandiando a dinastia di Asburgo-Loeña) o ducca Françesco Stéva de Loeña insemme a-o quæ a se stabilì (zen. 1739) a Firençe, dove a l'arestò solo che pochi meixi, scin a-a morte do poæ avvegnua a l'improvista into 1740.
A poco ciu de un meize da-a so asceiza in sce-o trono, Federigo II de Pruscia o l'invaze improvvisamente a Silexia co l'evidente intento d'annette quello ducato a-o dominnio di Hohenzollern. Maia Texo, impreparâ a l'aggrescion, a no poette opoñe un efficaxe rescistença, e de tâ circostança credettan de poei approfittâ sorvetutto a França e a Spagna, dexidioze d'ingrandise in sce-o Ren e in Italia, e a Bavea, ch'a l'aspiava a estende a so sovranitæ in sce-i possedimenti asburghichi de l'Aostria, di quæ l'elettô Carlo Alberto o ritegniva êse o legittimo erede pe avei sposao Maia Amalia, figgia de l'imperatô Gioxeppe I. Ebbe coscì inandio a coscì díta guæra de sucescion aostriaca. De fronte a-a menaçça di Franco-Bavaixi, ch'aveivan invaso a Bassa Aostria e occupao Praga, l'impiaixe a concluze un armistiçio con Federigo (9 ott. 1741), e, doppo avei fæto appello a-a fedeltæ di magnati ungaixi, a se vózette contra i invasoî, che fun contrattaccæ e contegnui.
A paxe de Breslavia (1741) ghe costò a cescion da Silexia a Federigo, ma in compenso lê a poe' riconquistâ e tære occupæ da-i Franco-Bavaixi, penetrâ inta Germannia meridionâ e menaççâ a mæxima sovranitæ da França in sce l'Arsaççia.
I succesci de Maia Texo provocon un âtro intervento de Federigo, ch'o temeiva de dovei torna renonçiâ a-a Silexia, o possesso da quæ ghe fu riconfermao co-a paxe de Dresda (Dênâ 1745). Into frattempo l'elettô Carlo Alberto o l'ea morto, e o so successô, Mascimilian III Gioxeppe, co-a paxe de Füssen o l'aveiva renonçiao a ogni drito de succescion in Aostria, e Françesco Stéva de Loeña o l'ea stæto eletto e incoonao imperatô (ott. 1745). Da grande coaliçion do 1741 gh' arestò de fronte solo che a França e a Spagna: a guæra a se protrasse scin a-o 1748, quande co-a paxe d'Aquisgraña l'imperatrixe, pù costreita a de nœuve renonçie teritoriæ (Parma, Piaxença e Guastalla fun cedue a don Feipo, figgio de Feipo V de Spagna), a l'ebbe infin riconosciui i so diritti ereditai da tutti i antagonisti.
A consciença de dovei procede a una profonda modifica da struttua existente inti so stæti pe rafforçâli politicamente, onde poei tende, con de prospettive de successo, into proscimo futúo a-a riconquista da Silexia, a convinse Maia Texo a l'attuaçion de una serie de riforme. L'amministraçion interna, mediante a fuxon de cançelaie de corte boemma e aostriaca, a fu centralizzâ; da conduta di affæ esteri fu incaregao a cançelaia de stæto; fu començao un programma de risanamento finançiaio; fu costituio un eserçito permanente. A-o ricupero da Silexia e a-a riaffermaçion do predominio asburghico in Germania fu subordinao pægiamente a conduta da politica estera. A tradiçionâ alliança co l'Inghiltæra e co-e potençe marittime a fu abbandonâ co-o notto "imbósamento di alliançe" do 1756, ch'o poze termine a-o secolâ contrasto tra i Borboin e i Asburghi.
A guæra settennâ ch'a ne seguì, a-a quæ parteçipò, a scianco de Maia Texo, ascì a zariña Elizabetta, a no portò a-o risurtao spiao: a Silexia a l'arestò a Federigo II (paxe de Hubertusburg, 15 fre. 1763), e o dualismo tedesco o no fu eliminao, ma stabilizzao pe êse risolto çent'anni doppo a vantaggio da Pruscia.
A deluxon subia a no l'infranse o spiito d'iniçiativa de l'imperatrixe: questa a promosse de nœuve riforme d'accordio co-o figgio Gioxeppe II, eletto into 1764 re Roman-germanego, e divegnúo impiao doppo a morte do maio de Maia Texo (1765). A politica estera de Gioxeppe II no sempre a l'incontrò a so aprovaçion: l'imperatrixe a fu contraia a-a primma spartiçion da Polonia (1772), a l'inteiza co-a Ruscia do 1775 a-i danni da Turchia, pe mezo da quæ l'Aostria a l'ótegne a Bucovina, e infin a-o tentativo de annescion da Bavea, che into 1778 o provocò un nœuvo conflíto co-a Pruscia.
Assæ fortunâ fu inta so politica dinastega: co-i ligammi matrimoniæ contræti da-i so nomioxi (16) figgi a seppe estende l'influença aostriaca in Italia (Maia Amalia a divègne duchessa de Parma sposando Ferdinando, figgio de don Feipo; Maia Caroliña a fu regiña de Nappoli a prœuvo a-e so noççe con Ferdinando IV; Ferdinando o sposò Maia Biatrixe Vittoia d'Este, erede do ducato de Modena) e a çercò de garantî di amigheive relaçioin co-a França e a Spagna (Maia Antonietta a sposò o drafin, da pœu Luigi XVI; Liopoldo, da primma granducca e da pœu imperatô, Maia Luisa, figgia de Carlo III re de Spagna).
Maia Texo, specie inti urtimi anni, a se dedicò a l'attuaçion de quello "stæto de benêse" ch'o l'ea un di ideæ de l'eppoca. Fra e iniçiative da lê patrocinæ gh'è i studdi pe una nœuva legislaçion (Codex Theresianus; Constitutio criminalis Theresiana) e l'istituçion de scœue popolæ.


text:
Barçellonn-a
Barçellonn-a (spagnòllo e catalàn: "Barcelona") a l'è a capitâ da Comûnitæ Outònoma de Catalogna e d'a provinsa de Barçellonn-a, a-o nòrd-òvest de Spagna.
A s'attrêuva inscia costa d'o Mâ Mediterraneo, 120 km a-o sûd d'i monti Pirenei, inscie 'na cianûa limitä da-o mâ (a est), da-a Serra de Collserola (a òvest), o sciûmme Llobregat (a sûd) e o sciûmme Besós (a nòrd).
Con 'na popolassiôn de 1.605.602 abitanti (2006), Barçellonn-a a l'è a çittæ spagnòlla ciû popolä e a déxima d'a Comunitæ Europea.


text:
Livonnia
Livonnia (lettone Vidzeme; russo Livonija; ted. Livland) region storica baltica (47.000 km2) esteiza tra Letonnia a S e Estonnia a N, suddivisa a partî da-o 1920 tra i doi paixi, seguindo un confin etnico.
Area de tranxito de popoli rivæ, a Livonnia a l'emerse inta stoia in gio a-o 9° sec., quand'a commençò a êse percorsa da Scandinavi, Rusci, Lituen. Verso a segonda meitæ do 12° sec. a so popolaçion, i Livoin, a l'ea divisa inte quattro unitæ polittiche, sádamènte organizzæ. Promotô de l'evangelizzaçion e da conquista tedesca da Livonnia fu Alberto de Buxhövden, consacrao vescovo da Livonnia into 1199. Con l’agiutto de di croxæ (into 1204 Innocenço III, co-ina bolla, o l'aveiva equiparao a parteçipaçion a-a croxâ in Livonnia a-a parteçipaçion a-e croxæ in Tæra Santa) e de l'Orde di Portaspâ, Alberto, che into 1201 o l'aveiva fondao a çittæ de Riga fissandoghe a sede vescovî, o sottomisse i Livoin, quindi i Seloin, i Letgalli e i Estoni. Into 1207 o vescovo o se feççe reconosce, da Feipo de Svevia, segnô da Livonnia, da alloa feüdo de l'impeo. O teritoio conquistao o fu suddiviso into 1226 inte træ parte inguæ tra o vescovo, a çittæ de Riga e l’Orde di Portaspaa. Into 1236 (o vescovo Alberto o l'ea morto into 1229) i Portaspaa subin una sanguinosa sconfita da parte di Lituen.
L’Orde Tœütonico o l'assonse l’ereditæ di Portaspâ deximæ e o proseguì a lotta contra i Curioin e i Semgalli, scin a sottomettili definitivamente. Intrâ inte l'ambito de l'impeo, a Livonnia a fu tiatro pe ciu che trei secoli di aspie lotte fra a Gexa (arçivescovo de Riga), l’Orde Teütonico e a Hansa. O longo dominio tœütonico, ch'o duò scin a-o 1561, o ridusse e popolaçioin agricole a-o stæto de servitù da gleba e o no consentì o formâse de una classe dirizente da-a nobiltæ feüdâ, lettone e estone.
Devastâ into 1558 da Ivan IV, in man a-a Polonia da-o 1541 a-o 1621, da Sveçia da-o 1621 a-o 1710, quande a fu occupâ da-e truppe do zar, a-o termine da grande guæra nordica a Livonnia a fu cedua a-a Ruscia (1721), ch'a-a tègne scin a-o 1918, inserindola inte coscì díte Provinçe Baltiche. A seguì da pœu e sciorte da Lettonia.


text: Âû ïîëy÷èëè çaãaäo÷íoe ïpèãëaøeíèe â ìècòè÷ecêèé ocoáíÿê. Ïpèáûâ ía ïyíêò, Âû âèäaeòå äeâo÷êó, êoÿ ìaíèò Âac êyäa-òo, ío â ýòoò ìoìeíò òepÿeòe paccyäoê... ×òo æe æäeò Âac ñïepeäè,è êàêèe òaéíû cïpÿòaíû â ýòoì ìecòå? Îêaçûâaeòcÿ, ÷òo äeâo÷êa ïo èìeíè Ëèíí - êpyãëaÿ cèpoòa, a Âû ee eäèíaÿ poäcòâeííèöa. Èç óæacaþùåão paccêaçà o ee ñeìüe, Âû ïpoçíaeòe, ÷òo ía ïpoòÿæeíèè ìíoãèx ëeò ×apëücòoíû oäèí ça oäíèì yìèpaëè oò ïpoêëÿòèÿ çëoêoçíeííoé ìeãepû, è òeïepü òoëüêo oò Âac çaâècèò âûæèâeò ëè Ëèíí. Âaì ïpeäcòoèò ïpîòèâocòoÿòü ëèxy, çaùèòèòü äeâo÷êy è ocòaíoâèòü ôaìèëüíoe aíaôeìa!


text:
Vlc
Vlc o l' è un programma pe visualizzä video in sce o computer. Vlc o l' è l' acronimmo de VideoLAN Client. Se tratta de unna applicasion open source che a vegne fornìa de badda. A difficoltæ che se tröva quande se çerca de ammìä di video in sce un computer a l' è che existe tanti formati de registrasion diversci, e che tütti questi han bezögno de un appoxito programma de decodifica. Vlc o l' è un graddo de fä vedde un gran nümero de formati video differenti. O l' è stæto svilüppou a Pariggi, in Üniverscitæ. O serve pe vedde dvd o televixion in 'streaming', ma anche pe sentï a raddio in sce internet (o anche pe effettuä trasmiscioin). Inoltre o pö passä un filmou da un formato a un atro. Questo programma o l' è façile da döviä e o gia in sce diverse piattaforme: Windows, Apple e GNU/Linux.


text:
Hansa
Hansa o Liga Hansiatega, in origgine, l’union ciu ò meno diatúa di mercanti tedeschi a l'estero; o termine o passò da pœu a dexignâ a liga di commercianti de çittæ riviasche do Mâ do Nord e do Baltico ch'a s'esteize, tra o 13° e o 17° sec., a di âtre çittæ ascì, no mainæe ma coligæ co-e primme da di streiti ligammi de commercio.
Pù presentando de streite analogie co-e Societæ di mercanti italien in França ò in Fiandra, a Hansa a se ne distinse pe a diata assæ ciu longa into tempo, e pe a maggiô ampieçça territoriâ e pe o carattere sovianaçionâ.
O primmo nuccleo da Hansa o remonta a-a liga ch'a l'unì, da-o 1241, Amburgo e Lubecca, a-a quæ se aggregò ben fîto di âtre, tra de lô alliæ, da-o 13° sec., a costituî a spiña dorsâ da Hansa. Benché questa a foise diretta da de çittæ soggette a-o Sacro Roman Impeo e composta da molte âtre çittæ imperiæ, aderîghe no scignificò mai intrâ a fâ parte politicamente de l'impeo mæximo, ma solo êse ammissi a parteçipâ a-i diritti do mercante tedesco a l'estero.
O commercio da Hansa o fu a un tempo terrestre (trasporto de merçe de l'Œüropa centrâ e orientâ e sciña de l'Axia a-o mâ e viçeversa) e marittimo (veo e proprio monopolio fra e opposte rive do Mâ do Nord e do Baltico): a l'esportava laña e metalli sgrœuzzi da l'Inghiltæra, da-e Fiandre produti locæ e quelli che gh'affluivan da l'Œüropa meridionâ e specce da l'Italia, scangiandoli inte l'interno da Germania, da Polonia e da Ruscia con pelliççe, gran, legnamme da costruçion, metalli sgrœuzzi e laoæ, produti de l'Estremmo Oriente.
Favoia da-a força mæxima che ghe vegniva da l'union de tante çittæ, gjosa e energica inta difeiza di so diritti a Hansa, con a cappo Lubecca, a poette desgœugge a so attivitæ commerciâ ascì pe a tranquillitæ che gh'asseguava l’impeo, ch'o l'evitò de turbâne o paxiffego sviluppo. Doppo a meitæ do 15° sec. o lento affermâse de nœuve forçe politiche into Mâ do Nord e in sce-o Baltico (a dinastia di Tudor in Inghiltæra, quella di Wasa in Scandinavia), l’ostilitæ di Olandeixi e a conquista de Novgorod da parte di zar, che ghe seron l’agençia co-i magazzin, fun l’iniçio da lenta decadença da Hansa, ch'a riçevette un urtimo corpo da-a scoverta de l'America.
Pù senç'ese mai stæta sciolta formalmente, a tègne a so urtima reünion into 1669.


text:
Euclide
Œüclidde , matematico grego, aotô de numeroxi trattæ, o l'operò verso o 300 a. C. inta colonia de Lusciandria, alloa de recente fondaçion.
Œüclidde o l'é particolarmente noto pe un'œuvia, i Elementi, contegninte quelli ch'ean a l'eppoca i fondamenti da matematica (soltanto de l'aritmetica e da geometria, dæto che i Greghi ignoravan l'algebra), presentæ in struttua asciomatica.
L'é importante notâ che, benché gran parte di contegnui di Elementi de Œüclidde no seggian originæ, quest'œuvia a fu tra e ciu influenti pe o sviluppo do pensceo e da cultua occidentâ. Una distinçion netta dev'êse fæta tra o contesto e l'importança contemporania de l'œuvia matematica de Œüclidde da un lao, e a so influença e scignificao in rapporto a-i succescivi sviluppi do pensceo occidentâ da l'âtro. Ne son pervegnue âtre quattro œuvie de Œüclidde in sce-e tecniche pe risolve di problemi geometrichi e in sce l'applicaçion da geometria a l'astronomia e a-a prospettiva. Tra i œuvie anæte perdue e quelle attribuie, se alumian di trattæ de geometria supeiô, in sce-e seçioin coniche, in sce-i metodi de raxonamento logico e scientifico, in sce l'ottica di spegi e in sce-a muxica.
Da vitta de Œüclidde e do so contesto ignoremmo praticamente tutto. Segondo i antighi commentatoî Œüclidde o fu attivo in Lusciandria, tra o 320 e o 270 a. C., probabilmente ciammaoghe in coincidença da fondaçion da grande Biblioteca, poco doppo o 300 a. C.
O progetto ch'o sotende i Elementi o l'aresta ipoetico. De seguo o no fu scrito comme un manuâ de propedeütica matematica, percose l'œuvia a no se adegua a l'espoxiçion elementâ, e a l'é troppo diffiçile e astræta pe rivozise a di studenti a-e primme armi, a caosa do so impianto logico. I compendi de matematica basæ in quarche mezua in sce-o metodo deduttivo remontan a l'epoca de Ippocrate de Scio (circa 430 a. C.), ma tutto lascia suppoñe che i Elementi foisan i primmi a assegnâ a-a matematica una struttua coscì rigorosamente asciomatica. Vâ a dî che Œüclidde, in base a-e definiçioin di enti che costituiscian i fondamenti da matematica insemme a-i "asciomi", ò prinçippi evidentemente e indiscutibilmente véi che determinan e proprietæ essençiæ de questi enti, o l'arrivò a dedue in mainea sostançialmente rigorosa tutta l'aritmetica e a geometria elementæ. Perçò da-a veitæ evidente e necessaia di primmi prinçippi e da-o rigô da succesciva deduçion, l'é garantia a veitæ çerta de tutta a matematica. Di çinque asciomi (coscì comme de numerose definiçioin) proposti da Œüclidde, un (o quinto, ch'o tratta de l'interseçion tra un segmento e doe linie parallele e ch'o porta comme conseguença a l'uniçitæ da parallela pe un punto a una retta dæta) o fu consciderao problematico fin da l'antighitæ. O studdio de questo ascioma e de so alternative (da parte, tra i âtri, de Gauss into sec. 19°) o generó de differente geometrie.
I filosofi di secc. 5° e 4° aveivan a longo dibattúo quæ definiçioin e asciomi foisan in grao de costituî i punti de partença da-i quæ dedue con assolua çerteçça l'intrega costruçion do corpo de conoscençe aritmetiche e geometriche, e l'é probabile che o compendio asciomatico de Œüclidde o foise concepio pe risolve definitivamente a question. Sciben che i matematichi greghi a lê posteioî foisan generalmente assæ rigoroxi, no sopravvive arcun tentativo de ampliamento di asciomi œüclidei ch'o l'inguagge i Elementi.
No l'é ciæo se Œüclidde o conoscesse e idee de l'Aristotele in sce-a natua di prinçippi in sce-i quæ doviæ fondáse a deduçion logica e scientiffica. L'é façile interpretâ l'œuvia de Œüclidde comme un processo de asciomatizzaçion da matematica inspiao a-a trattaçion aristotelica in sce-o mettodo deduttivo e in sce-i prinçipî primmi da sciença; ma Aristotele, de converso, pœu avei discusso e implicaçioin filosofiche de l'œuvia di matematichi da meitæ do sec. 4° i quæ fun, a so votta, e fonte e i predecessoî de Eüclide.
L'influença di Elementi in sce di âtri matematichi a no fu immediâ (ni Apollonio ni Archimede i conscideran fondamentæ), e soltanto verso o sec. 2° ò 1° a. C. començon a êse conscideræ comme un di fondamenti da matematica. Tuttavia, into gio de quarche secolo, i elementi pre-eüclidei cesson de êse commentæ da-i matematichi succescivi e andon persci.
I Elementi razonsan l'Œüropa medievâ e rinascimentâ attraverso træ vie: traduçioin latiñe clasciche, frammentaie e no streitamente aderente a-o testo originâ di Elementi; traduçioin in latin (risalenti a-i secc. 11° e 12°) de numerose verscioin arabe, arcuñe de quæ sotto forma de commentai e verscioin redute; ediçioin ò traduçioin, primma in latin e solo succescivamente in vorgâ, de verscioin greghe (bizantiñe) pubbricæ a-a fin di secc. 15° e 16°.
L'é de indiscutibile rilevo l'impatto di Elementi in sce-a cortua occidentâ. Scin a-o sec. 17° l'œuvia a costituì de fæto a base do pensceo matematico e l'essença mæxima da matematica, e a no l'ebbe rivæ scin a-a fin do sec. 19°; da-o Medioevo fin quæxi a-o sec. 19°, a fu ritegnua un modello de raxonamento e, in te'na çerta mezua, do metodo mæximo co-o quæ a vegniva mostrâ. Ma, a-o de là do rollo paradigmatico di Elementi comme fondamento da matematica, l'influença esercitâ in sce-o pensceo occidentâ da l'idea do metodo asciomatico e do so status de veitæ suprema a fu grandiscima. No l'é un caxo che solo a Bibbia a supere pe numero de ediçioin i Elementi de Œüclidde: o so scignificao inta stoia do pensceo occidentâ o l'é ben ciu de quello de un semplixe trattao de aritmetica e geometria e o costituisce ciutosto o paradigma do raxonamento rigoroso e da conoscença scientifica.


text:
Anciöa
Engraulis encrasicholus
A'anciöa (Engraulis encrasicolus, Bleeker 1852) a l'è un pescou da a famiggia dei Engraulidae.
[Càngia] Sciti e distribuxiun
Questa specie a se treuva in te l'Oceano Atlantico du levante a partii da a Norvegia fin a-o Sudafrica. A l'è ascì presente e cummun in-t-ei ma Mediterraneö, Neigro e d'Azov. Arcuin esemplae sun steti piggè in-t-ou cana de Suez, se tratta de unna de quelle poche spexie de pescùi du mediterraneo qu'han piggiou 'na migrassiun verso u ma Russu, a-u contraio de quello di migranti lessepsiani.
A anciöa fa 'na vitta pelagica ma quande l'ariva a primavea se appruxxima a-a coesta 'n branco.
[Càngia] Descrixxun
Coerpu lungo, muru curtu. E pinne du pettu sun normali. A pinna caudale a l'è a V. A anciöa se distingue dai atri pe aveighe a mascella de sutta ciù curta de quella de suvia. U culü l'è d'un vèrde azzurro, i fianchi e a pansa sun de culü argentu, zu pei fianchi gh'è na riga azzurra, que in te certe qualite ciù gramme a l'é marrun. Pœ ese lunga da 12-18 citti fin a'n maxximo de 20 citti pe e qualitae ciù grandi que nu se trœvan in t'u nœstru ma.
[Càngia] Valure economico
U valure economico u l'è bun dapo que e carni sun gustuse e vegnan cunsumae fresche e sae (anciöe sae). Cun e anciöe pulie da a sa e pestae in-t-'n mortà ou passae au frullatu se prepara a salsa, detta pasta d'anciöe da u sapure que è prubabilmente u recoeurda il rinomou garum ou garon dei antighi rumen.
[Càngia] Pesca
E anciöe se pescan da março a settembre cun a rete a strascico, rete da posta, o cun rete da circuixiun, calaa superficialmente a diverse profonditae fra a superficie e il fundu de secche d'arena. Megiu cun a lunna pinna que e fa vegnì a galla ou attiandule cun surgenti luminuse artificiæ, dette lampaæ e cun 'na abundnte pasta di granseole cumme esca buttàa co-e-men da u secchiu in xe reti.
[Càngia] Galleria fotografica
Ventimigliusu: Anciùa


text:
James Richardson Spensley
Sir James Richardson Spensley o l'è stæto unna de ciû importanti personalitæ do Zena e o seu primmo allenâtou.
O l'êa nasciûo a Stoke Newington, Londra, o 17 Mazzo 1867. Appascionòu do sport in generâle, in Inghiltæra o l'aveiva zûgòu comme portê into Sunderland.
Spensley o l'êa un mêgo arrivòu a Zena pe curâ i mainæ de nave da carbón, ma a sola pascion pe o zêugo a l'à portòu a mette in pe o settore do ballon do Genoa Cricket and Athletic Club, tanto che o 2 Zennâ 1899 o Spensley, o l'à convinto i dirigenti da soçietæ de cangiâ o nomme in Genoa Cricket and Football Club. 'Sto dottô ingléize o l'à ascì convinto i soci a fâ intrâ into club anche i zenéixi o 10 Arvî 1897.
O l'è mòrto a Mainz (Germania) o 10 Novembre 1915 dûânte a Grande Guæra.
[Càngia] Bibliografia
- Davide Rota, Dizionario illustrato dei giocatori genoani, De Ferrari, 2008.
- Gianni Brera e Franco Tomati, Genoa Amore mio, Nuove Edizioni Periodiche, 1992.


text:
Ricardo III d'Inghiltæra
Ricardo III re d' Inghiltæra.
Unzeximo figgio de Riccardo ducca de York, o nascette o 2 ottobre 1452 a Fotheringay e into zugno 1461 o divègne ducca de Gloucester. Insemme co-o fræ Edoardo IV o fuzzì into settembre 1470 in Olanda e con lê o ne tornò into março 1471, guidando l'avanguardia de Edoardo a Burnet e a Tewkesbury, e probabilmente assascinando Enrico VI e so figgio Edoardo. O fu generosamente compensao da Edoardo IV, ma o vègne a disciddio co-o proprio fræ Zorzo ducca de Clarence. Questi, avendo sposao Zabella, figgia maggiô de Riccardo Neville, conte de Warwick, o pretendeiva de intrâ in possesso de l'intrega ereditæ Neville sciben Ricardo o l'avesse sposao Anna, figgia minô do mæximo Neville. Ricardo o l'arestò fedele a Edoardo durante l'urtima conzua do fræ Clarence (1478) e probabilmente o dette o proprio concorso quande o Clarence o fu giustiçiao. Into 1482 Ricardo o comandò una spediçion in Scoççia, o e s'impadronì de Berwick e o menaççò Edimburgo. O l'ea montao in voxe pe a so lealtæ verso Edoardo, pe a religioxitæ, l'abilitæ de statista e de generâ, sciben ch'o foise ascì notto comme violento e spietao.
Moindo (9 arvile 1483), Edoardo o lasciò Ricardo custode di so zoeni figgi, Edoardo V e Riccardo ducca de York. Ricardo, agiuttao da lord William Hastings, o l'arrestò immediatamente Richard Woodville conte de Rivers e o so fræ uterin Riccardo Grey, parenti materni do re, rendendose in tâ moddo unico tutô de Edoardo V. E tentaçioin a-e quæ a-o l'esponeiva una poxiçion scimile ean troppo grende pe Ricardo ch'o decise de diventâ re. A regiña moæ, savendo de êse, co-i proppri conzonti, invisa a-i grandi nobili, a no l'oppose nisciuña rescistença e a se retiò in convento a Westminster insemme co-o figgio minô. O conseggio, no sospettando i riposti fin de Ricardo, o l'approvò l'arresto di Woodville e o deciarò Ricardo protettô. Questi immediatamente o segregò Edoardo V inta Tore de Londra, o licençiò i fonçionai de Edoardo IV, o l'arecugette un forte esercito e o l'intrigò segrettamente con di grandi lord, con Henry Stafford ducca de Buckingham e William de la Pole ducca de Suffolk, con Henry Percy conte de Northumberland e William Fitzalan conte de Arundel, con lord John Howard, lord Francis Lovel e con di âtri. Hastings e di âtri membri do conseggio, sospettando de queste manœuvre, tenton de sarvâ Edoardo V, ma Ricardo o i feççe arrestâ (13 zugno), o feççe giustiziâ Hastings immediatamente e sença processo, e 12 giorni doppo o feççe giustiziâ ascì o Rivers e o Grey. Servindose aoa de menaççe e aoa de promisse, e co l'asseguaçion, dæta da Thomas Bourchier arçivescovo de Canterbury, che o figgiœu o no l'aviæ corso nisciun peigo, Ricardo o terrorizzò a regiña moæ scin a induila a consegnâ l'âtro figgio, o picceno Riccardo, ch'o fu subbito rinserao in Tore.
O 26 zugno 1483, doppo avei deciarao illegittimi Edoardo IV e i so figgi e doppo avei fæto escludde da-a descendença i figgi do Clarence a caosa do tradimento de so poæ, Ricardo o costrinse un parlamento incompleto e convocao irregolarmente a proclamalo re co-o nomme de Riccardo III. O feççe alloa amaççâ i so doi nevi in Tore. A so usurpaçion e e primme esecuçioin capitæ aveivan suscitao ciutosto allarme che oppoxiçion; ma l'ócixon di doi prinçipi a provocò contra Riccardo un oddio universâ. O Buckingham o se rebellò in favô de Enrico Tudor conte de Richmond, pretendente do partio de Lancaster; ma a so rebellion a fallì, o fu aciapao e giustiziao. Ricardo, sentindo a precarietæ da so poxiçion, o çercò de conciliase o so primmo parlamento (frevâ 1484) con di provvedimenti economichi e finançiai, con de lezze contra i doin forçæ a-a coroña (benevolences) e contra a coruçion e l'intimidaçion inta giustizia locâ. O concluse a paxe co-a Scossia, o l'ótegne o riconoscimento do pappa, de l'arçiducca Mascimilian e de Ferdinando e Isabella de Spagna, sciben ghe rimanesse ostî a França ch'a l'aveiva dæto ricetto a-o Richmond e a di âtri exuli. L'unico figgio de Ricardo, Edoardo, o moì o 9 arvî e Ricardo o proclamò proprio erede John de la Pole, figgio da so sœu maggiô Elisabetta. E speize pe mantegnî flotte e exerciti comme difeisa contra una poscibile invaxon do partio de Lancaster da-a França costrinsan Ricardo, ch'o no s'incallava a convocâ torna o parlamento, a attiase di nœuvi oddi imponendo di imprestiti forçoxi.
O 16 março 1485 ghe moì a moggê e o propoxito de Ricardo de sposâ a neçça Elisabetta, sœu di doi prinçipi da lê amaççæ, o provocò una nœuva ondâ d'indignaçion. O Richmond, avendo lentamente ordio una conspiaçion con tutti i nobbili macontenti, tanto do partio de Lancaster quanto de quello de York, e agiuttao da-i dinæ françeixi, o sbarcò o 7 agosto 1485 a Milford Haven con circa 2000 ommi. I Galleixi gh'ofrin caloroso appoggio e sciben pochi nobili ingreixi s'unissan a lê avertamente, perché Ricardo o l'aveiva piggiao di ostaggi inte rispettive famigge, a ciu gran parte a promisse d'agiuttâ Enrico e solo pochiscimi se deciaron in favô de Ricardo. Questi s'avançò contra o Richmond, ma inta battaggia ch'a l'avègne a Bosworth o 22 agosto 1485, sciben ch'o re o l'avesse a megio poxiçion e un esercito ben ciu nomioso, e so truppe scombattèn sença entuxiasmo e i Stanley passon improvvisamente a-o nemigo. Ricardo o fu sconfito e o moì combattendo insemme co-i pochi amixi che gh'areston fedeli.
Bibliografia:
www.treccani.it Reginald Francis Treharne, Enciclopedia Italiaña (1936)
C. Oman, History of England, IV (1377-1486), a cua de Hunt e Poole, Londra 1920;
W. Stubbs, Constitutional History of England, III, Oxford 1893;
J. Gairdne, Life and Reign of Ricardo III, Cambridge 1898; J. Ramsay, Lancaster and York, Oxford 1892.


text:
Çeranexi
[Càngia] Geògrafia
Inta Provinsa de Zena Inta "Comunità alta Val Polcevera"
[Càngia] Stoia
[Càngia] Pòsti de interesse
O Santuaio da Nostra Scignua da Guardia o Santuaio da Madonn-a da Guardia, o ciù importante de Zena, o l'è in scia çimma do Monte Figogna (804m slm).
[Càngia] Economia
[Càngia] Coltùa
- E gente du postu che parlen in dialettu, a "Ceranesi" ghe dixen "Siannexi" - La gente del posto che parlano in dialetto,chiamano Ceranesi " Siannexi"
[Càngia] Manifestaçioin
[Càngia] Feste e fëe
A le steta presenta a maschera da val Polceivia, a se ciamma Procobera, cumme i antighi romani ciamavan a nostra valle. Pe vedila ciame' a proloco da VALPOLCEVIA a Pontedeximo. --Festa grande a Gaiazza u 15 d'Agustu.(Assunzione S. Vergine)
[Càngia] Comunicaçioin
Da o 1929 ao 1967 fra a localitæ Særo de San Chigo e o Santuaio da Madonna da Guardia l'è stæto in servizio a Guidovia, scistema de trasporto in sede propria de notevole interesse storico. Se trattava de veiculi a motore endotermico (prima a benzinna Ciclo otto e doppo, dai anni da segunda guerra mundiale in poi, Diesel) che currivan in sce una linea cunscistente in dui binari (currisse) aventi in sce i lati esterni due piste in calçestrüzzo. E röe di veiculi eæn dotæ de un bordin comme quelle ferroviarie, che o e mantegniva in sce a linea; i çerciuin eæn rivestï de gomma pinna e currivan in sce o calcestrüzzo.


text:
Acropoli d'Aten
[Càngia] Dati generâli
L'Acropoli d'Aten a pêu èssë cônsciderä a ciû rappresentativa de tûtte quelle d'a Greçia.
A l'è 'na gran prîa ciatta inta pârte sûperiô, che s'ìza 156 metri inscio livello d'o mâ, inta çittæ d'Aten.
Scimbolo d'a çittæ e d'a Greçia antiga, a l'è anchêu vixitä da millioîn de tûristi ogni anno e a l'è stæta diciarä comme patrimònnio de l'ûmanitæ da l'UNESCO.
[Càngia] Scignificòu
A paròlla Acropoli a vegne d'o greco Akpoς (ærto) e πόλις (çittæ), e scignifica çittæ inte l'ârtûa.
L'acropoli a l'è a pârte ærta de-e çittæ d'a Greçia antiga e de âtre çivilissassioîn, constrûta inscie 'na collinn-a dove gh'ëan ediffiçi emblemmattixi comme tempï o ciasse de riûniôn, scïto de concorensa pe àtti importanti.
[Càngia] Stòja
Popolä da l'ëa arcàica d'o popolo greco, a l'è stæta sviluppä primma into periodo mixènico e dappêu inte l'ëa clàssica. Dòpo a vittòja contro i Persiæn, s'ha fæto scôlpî 'n'enorme statua d'Atena Promachos. Dûrante l'èppoca d'òro de Pericle, l'Acropoli a l'è stæta riconstrûta, co-a constrûssiôn d'o Partenôn, d'i Propilei e ciû târdi de l'Erechteion e d'o tempio d'Atena Nikè.
[Càngia] Architettûa
Tra i sêu monûmenti, queli c'han survevixûo scinn-a-a nostra era sôn i seguenti:
- I Propilei, porta monûmentâle pe dove se fa l'inträ a l'Acropoli.
- O Tempio d'Atena Nikè, inscio lòu dritto e frontâle d'i Propilei.
- O Partenôn, tempio d'Atena Partenos (Atena: a vergine).
- L'Erechteion, e e sêu 6 cariatidi.
- Rôvinn-e d'o antigo tiatro de Dionisos, scïto de prezentassiôn de famôze tragèddie clàssiche.
- Immaggini da satellite
- Gîo virtuâle (in ingléize)
- Acrópolis: Viscite virtûâli e fotografîe panoramiche (in ingléize)
- Free 3D Acropolis


text:
Forsa elettromotrice
A forsa elettromotrice, commünemente abbreviä in f.e.m., a l'è a causa da differensa de potensiale fra dui punti de un circuito averto, o dô flusso de corrente elettrica all'interno de un circuito elettrico.
A definiçion a l'è ciuttosto vêgia, come se vedde da l'üso da parola forsa con significou differente da quello, generalmente accettou ä giornä de ancö, de forsa in senso meccanico; a tröva ancun applicasion, pe esempio, per esprimme a mascima differensa de potensiale che un generatô de tensciôn o produçe fra i sö poli, o a differensa de potensiale fra i elettrodi de unna cella elettrochimica. In particolare, in to caxo de unna cella galvanica, a forza elettromotrice a corrisponde ä differensa de potensiale che se instaura in corrispondensa di morscetti da cella a circuito averto (cioè in assensa de circolaçion de corrente, all'equilibrio).
[Càngia] Stoia
In to 1800, dopo un disaccordo profescionale in sce a risposta galvanica sostegnüa da Luigi Galvani, Alessandro Volta o sviluppava a nota pilla voltaica, antenata da batteria, che a prodüçe una tenscion elettrica costante ai sö poli. In te i sö studi Volta insemme ai concetti de "capaçitæ" e de "quantitæ" o döviava pe a primma votta o concetto de tenscion elettrica pe rende conto de proprietæ intensive dell’elettricitæ.
[Càngia] f.e.m. de un generatô
All'interno de un generatô elettrico se osserva mesciä e càreghe pôxitive verso o polo pôxitivo e e càreghe negative verso quello negativo. Questi processi se opponen ä repulscion fra càreghe elettriche do meximo segno. Son processi che põen esse de natüra elettrochimica, elettromagnetica, termoelettrica, fotoelettrica, piezoelettrica, ecc.
O lòu L necessaio ao trasporto de càreghe verso i rispettivi poli o l'è direttamente proporsionale ä quantitæ de càrega q; a forsa elettromotrice E a l'è definia comme quantitæ de lòu compio pe unitæ de càrega, segundo a formula:
- .
L'unitæ de mezüa, in to Scistema internasionale de unitæ de mezüa, da forsa elettromotrice o l'è o volt, a mexima che se dövia pe mezüä o Potensiale elettrico e a Tenscion elettrica; l' unitæ de mezüa in to Scistema CGS o l'è o statvolt. In te formule, a forsa elettromotrice a votte a vegne indicä con e lettere f, e, E o V.
In te un circuito serou, a differensa de potensiale AV mezüä ai poli de un generatô reale a risülta sempre leggermente inferiore ä forsa elettromotrice do generatô pe effetto de a rexistenza interna ri do meximo:
- .
[Càngia] f.e.m. indotta
A forsa elettromotrice indotta in te un circuito serou a l'è uguale ä variaçion do flüsso magnetico ΦB che a l'attraversa in te unna unitæ de tempo, come stabilisce a Lezze de Faraday-Neumann-Lenz in ta notaçion de Newton:
- .
E pe a definiçion de induttansa elettrica ,
- .
O segno meno o l'è dovüo ao fæto che a forsa elettromotrice indotta a se opponne ä variaçion do flüsso magnetico segundo a lezze de Lenz.
In to caxo che a variaçion do flüsso a seggie dovüa a unna modifica meccanica do scistema, comme pe esempio a riduçion de l'area de unna spira, se parla de forsa elettromotrice cinetica.
[Càngia] Bibliografia
- Tipler, Paul (1998). Physics for Scientists and Engineers: Vol. 2: Electricity and Magnetism, Light (4th ed.). W. H. Freeman. ISBN 1-57259-492-6
- Serway, Raymond; Jewett, John (2003). Physics for Scientists and Engineers (6 ed.). Brooks Cole. ISBN 0-534-40842-7
- Saslow, Wayne M.(2002). Electricity, Magnetism, and Light. Thomson Learning. ISBN 0-12-619455-6. Veddi capitolo 8, ae pagine 255-259 pe i coeffiçienti de potensiale.


text:
Galileo Galilei
Galileo Galilei (Pisa, 15 fevrà 1564 – Arcetri, 8 zenà 1642) ö l'è stæto un fixico, filosöfo, astrònomo e matemàtico italian, un di ciù grendi sciençiæ de l'epoca möderna.
O sö nomme ö l'è associòu a di importanti cüntributi in ta dinamica (o princippio de l' inerçia, a lezze dä cheita di grâvi) e in te l'astrònomia (co a scoverta da rotaçion da Tæra, de maccie soæ, de montagne inscia Lunn-a, di satelliti de Giove, e fase de Vennie, e stelle che forman a Via Lattea) e a l'introduçion dö metodo scientifico (ciamòu spesso metodo galileian). Accusòu de voei sovvertî a filosofia naturâ aristotèlica e ë Sacre Scrittüe, o Galileo o vegne condannòu cumme eretico da a Gexa cattolica e costreito, ö 22 de zugno 1633, a l'abiura de sö conceçioin astronòmiche.


text:
Pèrsego
Co o nomme Pèrsego o se ciamma o fruto (in ingleise 'peach' e in intalian 'pesca') e o ærboo Prunus Persica.
[Càngia] O Fruto
O fruto o l'è normalmente sferico de 4 - 7 çentimetri de diametro. O cô, o varia da o giäno ciæo a o arson a o rosso. A pelle a l'è vellùâ.
O pèrsego o g'ha un'armella soö, dùa e do cô do legno.
[Càngia] O Ærboo
O pèrsego o l'è un ærboo che o vegne da a Cinn-a, o l'è stæto importoö co e primme carovanne in te l'oççidente pe mëzo da Persia, da cui o nomme. O pèrsego o cresce fin a 5 - 10 metri e o l'ha feugge longhe 7 – 15 çentimetri e larghe 2–3 cm. I scioï son prodùi in ta-a primamveia, primma de e feugge, g'han çinque petali de 2.5–3 cm de diametro de cô de reusa ciæo. A scioïtùa de i pèrseghi a l'è un evento in to Giappon.


text:
Berlin
Berlin a l'è a capitâ da-a Germania e unno stato federoö.
Co 3,4 mion de abitanti Berlin a l'è a ciù grande çittæ da Germania e a segonda da Comunitæ Europea.
Dappeu a segonda guæra mondiâ Berlin a l'è stata divïa tra e truppe d'occupaçion alleâ in quattro settô. O settô orientâ o l'è diventoö a capitâ da a Repubbrica Democratega Tedesca e i trei settoi oççidentâ son rimasti unn-a enclaë da Repubbrica Federâ de Germania e ha formoö o stato de Berlin.
In t-o 1961 a çittæ a l'è stæta divïa in doi tocchi da a famòsa muägia, cadùa in t-o 1989.


text:
Manuel Belgrano
Manuel Belgrano (Buenos Aires, 3 zûgno 1770 – 20 zûgno 1820) o l'è stæto un intelettuâle, avocâto, economista, polìtico e militâre argentin, ch'o l'à partiçipòu a-a Goæra d'Indipendensa d'e Provinse Unîe do Río de la Plata vinçendo di importante battagge.
[Càngia] Biografîa
O se ciammâva Manuel José Joaquín del Corazón de Jesús Belgrano, e o l'è famozo comme eröe de l'indipendensa e creatô da bandêa argentinn-a.
Tra 1786 e 1793 o l'à studiòu o drîto a Salamanca, piggiando a medaggia d'öu. Gran cattòlico, o l'à avûo o permisso do Vatican de lêze di libbri proibii in quello tempo.
De ritorno into Río de la Plata, in 1794 o l'è stæto nominòu Segretâio do Consulato de Buenos Aires (1794-1810). O l'è stæto contro e Invaxioìn Ingleixi (1806 e 1807).
Diventòu indipendentista, o l'è stæto un di prinçipæ cappi da Revolusion do Mazzo do 1810, faxendo parte do primmo governo nativo, o futûo governo argentin.
O l'è stæto o cappo de l'Esercito do Nòrd contro i spagnòlli de l'Ato Perú e o l'à organizòu a campagna do Paraguay. O l'à anche comandòu l'eroico esodo do pòpolo de Jujuy (Éxodo Jujeño), importantìscimo pe a liberaçion do nòrd, e o l'à partiçipòu a de battagge comme Campichuelo, Paraguarí, Tacuarí, Las Piedras, Tucumán, Salta, Vilcapugio e Ayohúma.
A 50 anni, a Buenos Aires, o l'è mòrto da 'n edema, in povertæ e ascordòu da-o governo naçionâ.
[Càngia] Creassion da Bandêa Argentinn-a
Manuel Belgrano o l'e stæto o creatô da bandêa argentinn-a into 1812. O l'à dizegnâ co-i coî da coccarda (escarapela) naçionâ, çeleste e gianca, mentre o stâva inscie rive do sciumme Paraná inta provinsa de Santa Fe.
A l'è stæta issâ pe a primma vòtta o 27 frevâ 1812 inta çittæ de Rosario, donde gh'è o Monumento a-a Bandêa Argentinn-a.
[Càngia] Famiggia e relassion co-a Liguria
Sêu poæ Domenico o l'êa lìgure, nasciûo a Ineja, emigròu a-o Río de la Plata into 1751, e o gh'aiva comme primmo cognomme Peri -ciù târdi ispanisòu in Pérez-, scibben ch'o l'avesse adottòu quello de Belgrano, segondo a tradiçion, perche o produxeiva de l'eçelente gran.
Invece sêu moæ a l'êa argentinn-a, nasciûa inta çittæ de Santiago del Estero, into nòrd-òvest do Pàize.
Manuel Belgrano, inte 'na léttia a sêu poæ scrîta da-a Spagna quande o studiâva inte l'Universcitæ de Salamanca, o ghe dîxe: "Anchêu l'è vegnùo un gruppo de nòstri compaizen, e gh'ò posciûo parlâ zeneize dòpo tanto tempo che parlo solo spagnòllo".
Veddi ascì:
- A vôxe "Argentinn-a", dove gh'è ciù informassion inta seçion "Stöja".


text:
Ferrovia Zena-Casella
A Ferrovia Zena – Casella, ciü conosciüa con o nomme de trenin de Casella a l' è unna linea ferroviaia a scartamento ridotto (1000 millimetri) che a collega Zena con a Valle Scrivia. Da o 1° Zennä 2002 a l' ea stæta gestìa dä Region Liguria, attraverso a societæ Ferrovia Genova Casella s.r.l.; ad Arvï 2010 gh' è subentrou l' AMT.
[Càngia] E origini
I primmi stüddi pe questa linea risalen all' inisio do '900, quande a Società Anonima Ferrovie Elettriche Liguri a progetta unna linea che, raggiunta Casella, a se saieva dovüa diramä finna a Busalla da unna parte e adreitüa a Torriggia dall' atra, pe poi congiunzise con a linea Piaxensa-Bettola. Queste diramasioin no son mai stæte realizzæ. I primmi travaggi partiven in to 1921, con l' impiego de man d' opera costituia in bonna parte da reduci da Primma Guera Mondiale: l' inaugurasion do percorso Zena – Casella a l' è do 1° Settembre 1929. In to frattempo l' ea cangiou a societæ esercente, diventä S.A.C.E.F., oscia Società Anonima Costruzione Esercizio Ferrovie. Problemi finansiaî avieivan poi portou ao subentro da S.T.E.A.L. - Società Trazione Elettrica Appennino Ligure; ä fin di anni '30 anche questa societæ a passa a man ä S.A.G.E.F. - Società Anonima Genovese Esercizi Ferroviari. In to 1949 a ferrovia a passa sotto gestion governativa comisciaiale. In ti anni successivi a UITE a stüdia a poscibilitæ de assume l' esercisio da linea, trasformandola in tranvai extraurbano e collegandola con a rete urbana in Val Besagno: l' ipotesi a no va in porto e a societæ ( antenä dell' attuale AMT ) a no se dimostra ciü interessä.
[Càngia] Percorso
A stasion de partensa a se tröva a Zena in ciassa Manin, a 93 metri s.l.m; quella de arrivo a l' è a 410 metri s.l.m.. A lunghessa da linea a l' è de 25 chilometri: finna ao 1953 a l' ea ciü corta de circa 1 chilometro, e a finiva a Casella Deposito: successivamente a l' è stæta portä a Casella paize. Purtroppo ancun oua i treni in arrivo a Casella Deposito son costreiti a proseguï o viaggio invertindo a marcia . I binari provegninti da Zena e da Casella se affianchen, unindose con un scangio e formando unna specie de Y. A manövra de inverscion de marcia a comporta unna perdita de tempo, motivo pe o quale s' ea parlou de unna modifica de percorso, che gh' è da augurase a se posse vedde realizzä. Atra modifica da quale s' ea parlou in ti anni '80 a l' ea unna diramasion pe servï a zona de Beghæ, ai tempi da costrusion do complesso de edilizia popolare.
[Càngia] Materiale rotabile
I treni in servisio in sce a ferrovia de Casella, essendo stæti in parte accattæ da ferrovie secondaie soppresse, costituiscen una interessante antologia de materiale rotabile. Circola elettromotrici provegninti dae linee Sangritana, Spoleto-Norcia e Ora-Predazzo, oltre naturalmente ao materiale espressamente realizzou pe a Zena-Casella. L' è stæto recentemente ordinou all' Ansaldo-Breda un nöu convoglio articolou.
[Càngia] Stasioin
- Genova P.Manin
- S.Pantaleo
- S.Antonino
- Cappuccio
- Trensasco
- Campi
- Pino
- Torrazza
- Sardorella
- Vicomorasso
- S.Olcese Chiesa
- S.Olcese Tullo
- Busalletta
- Molinetti
- Niusci
- Canova/Crocetta
- Casella Deposito
- Casella Paese


text:
Jorge Luis Borges
Jorge Luis Borges o l'è stæto 'n scrittô argentin, conscideròu ûnna de-e ciû importanti figûe d'a lettiatûa in léngua spagnòlla e 'n grande personaggio letterâjo d'o sèccolo XX.
Ciammòu Jorge Francisco Isidoro Luis Borges Acevedo, o l'è stæto nâto a Buenos Aires, o 24 agosto 1899, e morto a Ginevvra, Svissea o 14 zûgno 1986.
Narratô, pöèta e saggista, o l'è famozo pe-i sêu racconti fantastixi dov'o l'ha messciûòu idèe filosofiche e metafisiche co-i classixi temi d'o fantastico (come quello d'o dûggio, realtæ paralelle d'o sêunno, d'i libbri misteriösi e màgixi, etc.)
L'aggetivo "borgesiano" o definixe 'na consessiôn d'a vitta comme stöja (fiction), comme böugìa, comme êuvia contraffæta spacciä pe vëa.


text:
Charles Darwin
Charles Robert Darwin (12 frevâ 1809, Shrewsbury, Inghiltæra - 19 arvî 1882, Kent, Inghiltæra), o l'è stæto 'n biòlogo e natûralista britanego.
O l'ha fæto a base da teorîa moderna de l'evolûssion, costrûendo o conçetto d'evolûsion d'e specie attraverso 'n lento processo de selession natûrâ.
O l'ha pûbbricòu a sêu teorîa insce l'evolûssion de specie into libbro L'origgine de specie (1859), c'o l'è rimasto a sêu êuvia ciû importante e c'a-o l'ha fæto diventâ molto çelebre inta comûnitæ scientifica.
O l'ha raccûgéito molte informassioin inscie quæ o l'ha fondòu a sêu teorîa dûrante 'n viaggio intorno a-o mondo inscia nâve HMS Beagle, e speçialmente dûrante o soggiorno inte ìsoe Galàpagos.


text:
Catalogna
Catalogna (catalàn: Catalunya, spagnòllo: Cataluña), a l'è 'na comûnitæ outònoma d'a Spagna c'a s'attrêuva into nòrd-est d'a Penisola Iberica.
A g'ha 'n tæritöjo de 32.000 km², c'o confinn-a a nòrd con Fransa e Andorra, a est co-o Mâ Mediterraneo inscie 'na costa de 580 km., a sûd co-a Comunidad Valenciana, e òvest con l'Aragonn-a. O sêu capolêugo o l'è a çittæ de Barçellonn-a.
Catalogna a g'ha anchêu 7.197.174 abitanti in 946 comûn. Doî tèrxi d'a popolassiôn catalann-a a vive inta Regiôn Metropolitann-a de Barçellonn-a.
E léngoe ûffiçiæ sôn o catalàn, o castigiàn e l'oççitàn inta sêu varietæ aragonéize.


text:
Lavagna
Lavagna a l'è in comune de 13.168 persunne in ta prouvinsa de Zena.
[Càngia] Geògrafia
A sitè ligure a l'è in scia costa da-a Rivea Ligure du Levante. Geògraficamente u sciumme Entella a la dividde da a citè de Ciavai. U comun u fa parte da-a zona ciamaa Tigullio. A la sitè a l'è steta cunferita, in to u 2007, a bandea blu pe-a qualitè de u se ma.
[Càngia] Stoia
U burgu u s'è sviluppou in epuca rumanna cu-u numme de Lavania. Lavagna, che l'ea unna contea carolingia, l'ea a ruccaforte da-a- fammiggia Fieschi finn-a u 1198.,
[Càngia] Pòsti de interesse
Basilica du Santu Stefano.
I l'han finìa in to u XVII seculu in sciu unna gexa presedente. Inte l'interno ghe sun de decurasiun barocche.
Artri leughi d'interesse: -Baxilica de Santa Giulia -Gexa da-a Immaculata Cuncexion -Santuaio du Neustra Scignua du Carmine -Santuaio du Neustra Scignua du Punte -Hotel Villa Fieschi, l'antica dimora dei conti.
[Càngia] Economia
Nun ne parlemmu
[Càngia] Hotel Villa Fieschi
L'albergu da antigua dimora du conte fieschi. Visitatelo, dormiteghe, nun ghe sun i fantasmi...


text:
Vixibile Cun Tùtti I Browser - Campàgna pè 'n WWW indipendaente da browser speciàli
Notae: 'Sa paxina l'hae staeta scritta da Cari D. Burstein pè esprimme u sentimentu derè a' campàgna "Best Viewed With Any Browser" (Vixibile Cun Tùtti I Browser). Se saei arrivae fin chi da 'n xitu web ch'u dixeiva "Best Viewed With Any Browser" in te 'n immagine o nu, l'eu dì che l'autù de quellu xitu l'hae d'accordu cun questa campàgna e u partesipa au sforzu pè creà 'n web indipendaente da quarsiaxi browser speciàle. Chi de seguitu purrei treuvà tùtte e infurmazzuin pè poi magàri desidde de fà pàrte anche vuì àtri de 'sta campàgna.
"Tùtti quelli ce sbattan 'n ti seu xiti 'na scritta che dìxe: ' 'sa paxina se lèzze megiù cu'u browser X' ghe piaxeiva turnà a quelli giurni terribili, primma du Web, quande l'ea messu impuscibbile lezze in documaentu scrìtu in 'sçe 'n àtru computer, da 'n atru prugramma, o 'n 'te 'n àtra rei."
-- Tim Berners-Lee a Technology Review, Lùggiu 1996
Se sei arrivae fin chi, vi staiae chiedendu:"cosse l'hae quellu pumellu c'u dixe: "Best Viewed With Any Browser" c'u lea in sòe quellu xitu? 'Sa chi e l'hae a mae spiegassiun: nu me piaxe u fattu che certi xiti su faeti a posta per certi browser e nu te lascian ùsà i àtri, e quande sun i sçe'n xitu me scoccia nu' purrei fà ninte finche nu' turnu cun Netscape Navigator o Internet Explorer. A l'hae ancun pezzu in sçe quelli xiti che funsiun-an sulu cun i browser ciù populàri, o pezzu che nu' suportan i browser testuàli.
Mi veuggiu invertì questa tendenza. U sò che da sulu nu' possu fà ninte, ma chi ogni picculu agiùttu l'hae impurtante, pè purrei aveighe in WWW vixibile cun tùtti i browser e' xistemmi operatìvi; pè fà vedde che i mae xiti e quelli di mae collaboratuì sun vixitabbili da tùtti o creou u pumellu:"Best Viewed With Any Browser". Certe paxine purrian veddise megiù con certi browser ciùtostu che àtri, ma sun vixibbili cun tùttu; Tùtte e òtte che inte quarche paxina 'ghò missu 'n Java o 'n Frame ne ho sempre faeta 'n àtra vixibbile anche cun browser pocu putenti. Ve pregu de famme savei se 'n te mae paxine gh'ae quarcosa che nu funsiun-a cu' vostru browser, còscì da pueilu mette a postu.
Chiedu pè piaxei che tùtti mettan 'na mae immagine in te sue paxine. Se orrei creà de' àtre immagini dimmelu (e faeme savei se e possu mette pùbblicamaentew dispunibbili), nu' sun 'nartista a u sò che nu' ho faetu di gran disegni. Me farebbe piaxei se vui àtri scrivei 'n àtra paxina pa' campàgna, e se nu fei ninte pè mì lìhae paegia.
Chi gh'hae 'n esempiu de HTML de 'n immagine:

Nota: Ricurdeive de mette cumme link a 'ste immagini l'URL http://www.anybrowser.org/campaign/
Se nu' orrei mettighe 'n immagine purrei mettighe 'na scritta che dixe:"Vixibile Cun Tutti I Browser" o fraxi ximmili cu' link a http://www.anybrowser.org/campaign/
Ghe sun 2 bun-e raxuin pè mette 'ste immagini e/o testi in sçe i vosrti xiti:
- Fà savei a gente che u vostru xitu u peuan vedde tùtti
- Incuraggià a gente a fà di xiti cumme u vostru
Ho creou a Accessible Site Design Guide (in ingleise) pè aggiùtà a gente a fà di xiti vixibili a tùtti. Amiae i xiti in fundu a 'sa paxina pè saveine de ciù.
Se orrei fà cangià u xitu de quarche d'ùn pè fàlu vixibile a tùtti porrei mandaghe 'na lettera-esempiu(in ingleise) che se treuvan in ùn di xiti in fundu.
Ve pregu8, fei in moddu da fà di xiti visibbili a tùtti, pè piaxei, l'hae ovviu.
Cliccae in sòe campaign AT anybrowser DOT org pè famme de dumande.


text:
Immanuel Kant
Immanuel Kant - Filosofo (Königsberg 1724 - 1804).
De genitoî pietisti, o Kant o riçevette, specie da-a moæ, una sevea educaçion etico-religiosa: o frequentò o Collegium Fridericianum, diretto da-o pastô F. A. Schultz, dove o compì i studdi meddi, e o s'iscrisse quindi a l'universcitæ. Seguaxe da primma do worfian Martin Knutzen, critico da dotriña de l'armonia prestabilia e interessao a di problemi scientifichi, o Kant o l'esordisce co-o scrito Gedanken von der wahren Schätzung der lebendigen Kräfte (1747), tentando un accordio tra e poxiçioin da fixica cartexiaña e o dinamismo leibnizian. Scin a-o 1754 i so studdi vertan prinçipalmente in sce de questioin de geofixica e a l'è do 1755 l'œuvia maggiô in sce l'argomento, a Allgemeiñe Naturgeschichte und Theorie des Himmels, inta quæ l'è formulao, primma de P. S. Laplace, un'ipotexi analoga in sce l'origine do scistema solâ. Do mæximo anno o l'è ascì o scrito minô De igne, in sce-i problemi da combustion e do calô. O l'andava intanto desgugendo un'attivitæ didattica intensciscima inti campi ciu disparæ, tegnindo di corsci de matematica, fixica, logica, morâ, geografia fixica e succescivamente de antropologia, pedagogia, ecc. A so attivitæ speculativa a se traduxe inte 'na serie de scriti che inquaddran o problema metafixico do rapporto tra e sostançe (Principiorum primorum cognitionis metaphysicæ nova dilucidatio, 1755) e e so conseguençe pe e sciençe fixiche (Monadologia physica, 1756; Neuer Lehrbegriff der Bewegung und Ruhe, 1758). Doppo o 1760, pù bosticando ancon inte l'ambito do wolffismo, i spunti critichi contra e teorie de G. W. Leibniz s'infittiscian e i dubbi e e perplescitæ aomentan: segge che se çerche de sarvâ l'argomento ontologico, pù negando a l'existença o carattere de predicao (Der einzig mögliche Beweisgrund zu einer Demonstration des Daseins Gottes, 1763) ò se notte l'insuffixença da logica tradiçionâ (Die falsche Spitzfindigkeit der vier syllogistischen Figuren, 1762) ò se tente de introdue inta filosofia di strumenti de origine matematica (Versuch, den Begriff der negativen Grössen in die Weltweisheit einzuführen, 1763); segge che s'indaghe in sce-i fondamenti da teologia naturâ e da morâ, sottoliniando o diverso moddo de procede da filosofia rispetto a una sciença tradiçionalmente çerta comme a matematica (Untersuchung über die Deutlichkeit der Grundsätze der natürlichen Theologie und der Moral, 1764). O scetticismo kantian o se rivela infin ciæamente into sazzo do 1766 Träume eines Geistersehers erläutert durch Träume der Metaphysik, into quæ l'arbitrarietæ do vixonarismo de Swedenborg a vegne paragonâ a-e fantastegaie sença base di metafixichi contemporanei. O breve scrito Vom ersten Grunde des Unterschiedes der Gegenden im Raume (1768) o vœu êse una preisa de poxiçion definitiva contra e teorie leibniziañe in sce-o spaçio, arvindo coscì a via a un'impostaçion completamente nœuva do problema.
Into 1770 o Kant o l'inaogua o so ordinaiato a l'universcitæ de Königsberg co-a famosa dissertaçion De mundi sensibilis atque intelligibilis forma et principiis, ch'a særa o coscì díto periodo precrittico. Se gh'atrœuva de fæto espresse arcuñe de texi che saian succescivamente inglobæ inta filosofia critica. S'è a longo discusso tra i interpreti in sce-i motivi de questa svotta decixiva ch'a sponcia o Kant a inandiâse in sce-a via do criticismo; pâ tuttavia problematico fornî una scingola caosa de l'evoluçion do Kant, dæta a complessa interaçion di varri fattoî (e dotriñe empiriste de J. Locke e, in speciâ moddo, de D. Hume, e poxiçioin critiche di filosofi tedeschi contemporanei inti confronti da tradiçion - Ch. A. Crusius, J. H. Lambert, J. N. Tetens; a consaveivieça di antinomie inte quæ s'ea inganciao scin alloa o so pensceo, ecc.). Segondo a Dissertatio spaçio e tempo rappresentan i unichi doi prinçippi do mondo senscibile, e van conscideræ no comme dæti riæ, ma comme intuiçioin pue, moddi soggettivi d'intuiçion. Questi costituiscian a-o tempo mæximo condiçioin universæ e necessaie, dunque a prioî, da nostra esperiença senscibile. Quæ se sæ esperiença quindi, in quante poscibile, a doviâ dispoñise inte un contesto spaçio-temporâ; e so caratteristeghe formæ saian, saiv'a di, predeterminæ. Questo scignifica l'abbandon da texi de Hume segondo a quæ una conoscença, pe êse valida, a dev'êse fondâ in sce l'esperiença e a no pœu quindi in nisciun caxo rivestî carattere de necescitæ, carattere ch'o descendiæ escluxivamente da di prinçippi normativi che l'esperiença mæxima a no ghe fornisce. In sce-a base de questa conceçion kantiaña, appâ immediatamente poscibile a giustificaçion da geometria comme sciença pua; no âtrettanto axeive se presenta invece a fondaçion de 'na sciença fixica. Se spaçio e tempo de fæto son e condiçioin a prioî do nostro moddo de "riçeve" i oggetti, e inte questo senso i condiçioñan, l'è problematico ammette che ascì o nostro moddo de pensâli, ch'o no l'è çerto una creaçion di oggetti mæximi, o posse analogamente condiçionâli. Vegne coscì introduta, con estremma nettezza, quella separaçion, ch'a saiâ da pœu definitivamente sançia inta Kritik der reinen Vernunft (1781), tra una facortæ recettiva, dunque pasciva (a senscibilitæ), e una facortæ spontannia e attiva (l'intelletto). Ven fœua inoltre un'âtra fondamentâ poxiçion do pensceo kantian: a distinçion saiv'a di tra ço chi è oggetto da nostra esperiença (fenommeno) e ço chi è pe lê, indipendentemente da quella (cosa in lê), distinçion ch'a zughiâ un rollo determinante into scistema do Kant e ch'a pœu êse consciderâ una caratteristega ineliminabile do kantismo. L'indagine do "mondo intelligibile" se ingœugge dunque inte de grave difficortæ. L'uso "riâ" de l'intelletto che o Kant o sostegne, o conduxe de fæto a elencâ una serie de concetti co-i quæ pensemmo i rapporti tra oggetti: poscibilitæ, existença, necescitæ, sostança, caosa. Ma questi concetti no ne consentan de affermâ ninte in sce l'effettiva existença di oggetti; "pensceo" chì o no equivâ a "conoscença" e spaçio e tempo son soltanto di prinçippi soggettivi. Inta ciuza da Dissertatio pâ tornâ comme unica soluçion o concetto, coscì discusso, de armonia prestabilia. O problema da fondaçion da fixica o l'arestava in effetti irrisolto. O dexennio succescivo, scin a-a pubbricaçion da primma ediçion da primma Kritik, o vedde o Kant impegnao inte questa direçion. O l'è un dexennio into quæ compâ pochiscimi scriti, ma i inediti (Duisburger Nachlas e Lose Blätter) attestan un continno, travagiatiscimo laoeio de riflescion. Scompâ o concetto de unitæ do mondo in sce-o quæ o Kant o s'ea soffermao inta Dissertatio e s'impoñe a-o so posto a question de un'unitæ de l'oggetto. I concetti pui za emersci inte quest'œuvia diventan o punto de partença pe approntâ quella toa de categorie (derivâ da di manuæ de logica e de psicologia de l'epoca), comme fonçioin de unificaçion de l'intelletto, ch'a saiâ a base da nœuva logica trascendentâ. O problema gnoseologico, doppo varri tentativi e oscillaçioin, o l'assumme a so forma definitiva e rigorosamente logica: "comme l'è che son poscibbili di giudiççi scintetichi a prioî?".
A Kritik de reinen Vernunft a l'introduxe questo nœuvo concetto, metendo da-a parte a tradiçionâ oppoxiçion de analitico e scintetico. O cian in sce-o quæ mescia l'indagine critica o l'è quello trascendentâ, saiv'a dî quello de l'indaggine no in sce l'oggetto ma in sce-o nostro moddo de conoscilo. L'Estetica trascendentâ a desgœugge a teoria de forme de l'intuiçion ascì, za scistematizzâ int'o scrito do 1770: a parte originâ a l'è perâtro a Logica trascendentâ, suddivisa a so votta in Analitica e Dialettica. Inta primma parte de l'Analitica se delinia a struttua de l'intelletto, pigiando comme base a logica tradiçionâ e a so clascificaçion di giudissi; o collegamento necessaio istituio tra taoa di giudizi (fondâ in sce-a logica tradiçionâ) e toa de categorie a permette a o Kant de elencâ in mainea esaostiva e forme co-e quæ l'intelletto o l'unifica o materiâ senscibile offerto inte l'intuiçion spaçio-temporâ. Existe un unico "fî conduttô" de ogni poscibile forma de giudiçio; l'union da copula e do predicao effettuâ into giudiçio a coresponde de fæto a-a fonçion de unificaçion rappresentâ da-a categoria; l'è proprio questa corispondença ch'a permette o passaggio tra e doe taoe. E categorie, segondo questa impostaçion, pœuan êse soltanto e dozze seguente, suddivise inte quattro gruppi; quantitæ: unitæ, pluralitæ, totalitæ; qualitæ: realtæ, negaçion, limitaçion; relaçion: sostança-aççidente, caosa-effetto, açion reçiproca; modalitæ: poscibilitæ, existença, necescitæ. Questa struttua de l'intelletto, stabilia una votta pe tutte, a saiâ o fondamento de quella metafixica "immanente" a-a quæ o Kant o l'ha continuamente aspiao. Questa metafixica a doviæ, inte intençioin do Kant, soddisfâ a doe exigençe baxilæ: êse a-o tempo mæximo una sciença, contraponendose a l'arbitrio de scistemaçioin tradiçionæ, e fondâ quella fixica newtoniaña che pe-o Kant a l'è o paradigma da scientifiçitæ e o punto de rifeimento constante di so interesci scientifichi (di studioxi han visto perâtro inta taoa de categorie una ciæa attestaçion da circolaritæ do procedimento kantian, inteiso a modellâ a struttua de l'intelletto segondo i exigençe de fondaçion da fixica newtoniaña). A metafixica a doviæ poñise, çoè, comme una sciença de l'intelletto e do so necessaio corelao, una natua poscibile in generâ (pe o tentativo compio da o Kant de zonze a una scistematica in tâ senso, s'amie i Metaphysische Anfangsgründe der Naturwissenschaft, 1786). Aresta perâtro da resciorve, una votta fissâ a tóa de categorie, o problema da Dissertatio. In che senso a struttua de l'intelletto a saiâ ascì a struttua da natua? O l'è o punto centrâ da coscì díta deduçion trascendentâ, in sce-a quæ o Kant o s'areventò a longo e ch'a risurta cronologicamente l'urtima parte da Kritik (inta 2ª e., pubbricâ into 1787, o Kant o remanezzò ampiamente a deduçion, soprimendone tutti quelli aspetti che poesan indue a confonde a dimenscion oggettiva do so discorso in sce l'intelletto con quella psicologica). O materiâ offertone da-i sensci o no pœu êse unificao inte 'n'unitæ meramente psicologica, púo accostamento de rappresentaçioin (pe associaçion); quest'unitæ de tipo empiigo a l'aviæ de fæto una sencia validitæ soggettiva. Ma l'oggetto, inteiso comme oggetto de conoscença in senso rigoroso, o no pœu de seguo coincidde con un materiâ oggettivamente strutturao. L'unificaçion dunque a deve avvegnî segondo e categorie, fonçioin de l'intelletto, elementi de 'na struttua universalmente e oggettivamente vallida. Ma a fonçion unificatrixe de varrie categorie a se fonda a so votta in sce l'attivitæ unificatrixe ò scintettica de l'intelletto. Se l'esperiença dunque a deve, in quante tâ, êse esperiença pe una cosciença, l'è necessaio che questa a se adegue a quella forma pua (perché assolutamente priva de contegnúo) ch'a rende poscibile a cosciença ò megio a so unitæ trascendentâ. L'unitæ de l'oggetto a rimanda quindi a quest'attivitæ originaia de l'intelletto ("mi penso", ò "unitæ scintetica originaia de l'apperceçion"). Resta da determinâ quæ aspetti assumme o processo de unificaçion in relaçion a-e varie categorie. I unificaçioin avvegnan segondo de regole che l'intelletto mæximo o determina (l'immaginaçion, introduta da primma inta 1ª ed. comme una terça facortæ da-a rente a-a senscibilitæ e a l'intelletto, a desgœugge aoa un rollo subordinao). S'introduxe chì a noçion de schema trascendentâ: o l'è una regola pe a quæ o senso interno (o tempo) o vegne a determinâse a segonda de categorie. Se e categorie se applican direttamente a-o tempo, aloa liatre se applichian indirettamente a tutta l'esperiença, proprio perché l'esperiença tutta a no pœu no poñise inta forma do senso interno (ascì e imprescioin senscibile, che vegnan condiçionæ da-o senso esterno e collocæ spaçialmente, son da pœu cugeite inta forma do senso interno). L'esperiença a se costituisce quindi indirettamente con de modalitæ determinæ da-a struttua de l'intelletto ch'o l'assumme in conseguença una fonçion de legislatô ("legislatô da natua"). O Kant o passa aoa a individuâ e varie schematizzaçioin de categorie. Quantitæ e qualitæ se schematizzan into numero e into grao, mentre e categorie de relaçion se schematizzan distintamente inta permanença, succescion e scimurtaneitæ; a quelle modæ corispondan i schemi de rappresentaçioin da cosa inte quæ-se-sæ tempo, inte un determinao tempo, in ogni tempo. I schemi meddian quindi tra intuiçioin e categorie, permettendone l'applicaçion a l'esperiença; ne deriva a poscibilitæ de stabilî di "prinçippi scintetichi de l'intelletto púo" che son rispettivamente i asciomi de l'intuiçion, i antiçipaçioin da perceçion, i analogie de l'esperiença e i postulæ do pensceo empiigo in generâ. I analogie de l'esperiença, derivæ da-a schematizzaçion da categoria de relaçion, enonçian i prinçippi de permanença da sostança, de caosalitæ e de inguaggiança tra açion e riaçion, che son i concetti base da sciença fixica do tempo. Inta Dialettica trascendentâ o Kant o se propon de giustificâ o continno ripropoñise de l'exigença metafixica e de examinâ a legittimitæ da metafixica mæxima (inteisa into senso tradiçionâ, saiv'a dî comme metafixica trascendente) in quanto fonte de conoscença. O fæto che e categorie vaggian comme di strumenti conoscitivi inte l'ambito de quæ se sæ esperiença (che seggian, saiv'a dî, applicabile a-e intuiçioin, segge pue, segge senscibile) o l'ingennera inevitabilmente l'inluxon che a so sfea de applicaçion a posse indefiniamente estendise, ascì a-o de là de l'esperiença. Ne consegue l'affermâse de disçipliñe comme a psicologia raçionâ, a cosmologia raçionâ e a teologia raçionâ. Proprio partindo da-e antinomie a-e quæ dà lœugo a cosmologia raçionâ o Kant o l'ea da primma approdao a-a filosofia critica. Aoa lê o dimostra l'infondatezza de preteize de queste disçipliñe (preteize de dimostrâ rispettivamente a sostançialitæ, a sempliçitæ, a personalitæ e l'immortalitæ de l'añima; de dimostrâ de propoxiçioin in sce l'universo comme totalitæ; de dimostrâ l'existença de Dê). A raxon, comme produttrixe de idee, saiv'a dî de di concetti a-i quæ no corisponde un'intuiçion, a fallisce inti so scopi conoscitivi, ma s'a no pœu dâse un uso costitutivo de quelle (ch'a serve çoè a fâ conosce l'oggetto), a se daiâ perâtro un uso "regolativo". Saiv'a dî che e idee da raxon servian pe indiriççâ l'intelletto inte so conoscençe, ampliando sempre ciu l'ambito di fenommeni sottoposti a-a so indagine.
A Kritik de reinen Vernunft, into so complesso, a l'aiva affrontao e impostao inte 'na prospettiva radicalmente nœuva o problema gnoseologico. De concruxoin da Dialettica trascendentâ risurtavan però de fondamentâ importança ascì pe quelle questioin moræ de quæ o Kant o s'ea anæto occupando za into periodo precritico (s'ammie e Beobachtungen über das Gefühl des Schönen und Erhabenen, 1764, e a scoverta da morâ do sentimento de J.-J. Rousseau e di pensatoî ingreixi). Inta Grundlegung zur Metaphysik der Sitten (1785) o Kant o delinia un di concetti base da so etica, distinguendo tra doi tipi de imperativi, l'imperativo categorico e l'imperativo ipotetico. L'imperativo categorico o g'ha incondiçionâ validitæ de comando e o se distingue proprio pe questo da un normâ imperativo ipotettico, ch'o guaagna efficaxa solo ch'a çerte condiçioin (saiv'a dî, se chi se gh'assoggetta o l'è intençionao a perseguî çerti scopi). Se pon aoa o problema de una fondaçion de l'imperativo categorego; comme tâ l'impiativo categorico o no rimanda perâtro a arcun precedente fondamento da-o quæ o ricave a so validitæ. O costituisce pe noî un dæto immediao, sciben che no se tratte inte questo caxo de un dæto da senscibilitæ; o l'è un "fæto da raxon". Quæsesæ morâ ch'a tente de fondâ l'imperativo in sce una caratteristega particolâ da natua umaña a no poriâ quindi che recazze inte l'ambito de l'etica tradiçionâ, sença attinze mai un imperativo incondiçionámente valido. L'è necessaio aoa determinâ e condiçioin inte quæ a voentæ individuâ a se'assoggetta a-a lezze morâ; o presupposto essençiâ o l'è a libertæ de questa voentæ, libertæ ch'a ghe permette de no sottostâ necessaiamente a quelle inclinaçioin senscibile che a natua umaña a comporta e de sottrase quindi a quelle lezze che van inte l'ambito de una esperiença concepia da un punto de vista escluxivamente teoretico. Se a voentæ a deve determináse segondo un imperativo categorico, cazziâ a poscibilitæ de fâ rifeimento a quásevœgge contegnúo comme fonte de determinaçion e arestiâ coscì da pigiâ in conscideraçion solo a forma da lezze inta so universalitæ, saiv'a dî inta so incondiçionâ validitæ pe qualunque soggetto. A voentæ morâ a doviâ quindi êse piñamente aotonnoma, perseguindo o ben da pe lê, prescindendo da quæ se sæ sollecitaçion contegnuistega; a l'è l'intençion boña ch'a qualifica l'agî morâ, no o fin ch'a realizza. L'unico valô morâ o vegne coscì o "dovei pe o dovei". Se l'imperativo morâ, in quanto puamente formâ, o no prescrive di contegnui specifichi a l'açion, ço no leva che di determinæ fin no risurtan compatibili co-ina lezze morâ ch'a pretende a 'n'universâ validitæ. Inta Metaphysik der Sitten (1797) o Kant o çerchiâ d'individuâ quelli fin che o soggetto o deve voei percose in accordio co-a forma da lezze morâ. Se tratta sostançiamente de quelli fin che risguardan a propria perfeçion e int'o mæximo tempo a feliçitæ di âtri. Into mondo de l'esperiença, dove vixe o determinismo, o meito soventi o no corisponde a-a feliçitæ; saiv'a dî, da un'açion morâ, comme tâ meitoia, pœu de fæto no derivâ arcuña feliçitæ. Se a lezze morâ a deve perâtro vai, l'è necessaio un'adeguaçion tra meito e feliçitæ; ne segue a postulaçion de l'existença de un êse onnipotente (Dê), ch'o posse, proprio perché no sottoposto a de limitaçioin, effettuâ questa adeguaçion; ne segue inoltre, comme urteriô postulao, a-o fin de consentî un'indefinia perfettibilitæ, l'immortalitæ de l'añima. Son questi i coscì díti postulæ da raxon prattica za articolaamente trattæ da o Kant inta so segonda critica (Kritik der praktischen Vernunft, 1786). L'è proprio, de fæto, da natua finia de l'ommo o dovei continuamente ostacolâ e inclinaçioin senscibile pe permette l'affermaçion da voentæ morâ; compî spontaneamente o ben no l'è poscibile pe nisciuña voentæ finia (imposcibilitâ quindi a razonze quella santitæ ch'a l'è propria solo da divinitæ). Quelli concetti da metafixica tradiçionâ che o Kant o l'aveiva bandio in sce-o cian teoretico (libertæ, immortalitæ de l'añima, existença de Dê) vegnan recuperæ in sce-o cian da raxon pratica. L'existença de Dê a pœu êse provâ quindi solo che moralmente. In streita connescion co-e so conceçioin etiche o Kant o l'ha succescivamente desgugeito una filosofia da stoia (Idee zu einer allgemeinen Geschichte in weltbürgerlicher Anscicht, 1784; Was heisst aufklärung, 1784; Zum ewigen Frieden, 1795), dove se assumme comme presupposto interpretativo a poscibilitæ de un progresso ch'o l'agge comme so caratteristega prinçipâ o mascimo potençiamento da libertæ individuâ; una pedagogia (Über Pädagogik, a cua de F. Th. Rink, 1803) e un'antropologia (Anthropologie in pragmatischer Hinsicht, 1798). Che a so dotriña morâ sussumme qualunque exigença religiosa appâ ciæo da-e texi sostegnue da o Kant inta celebre œuvia, da primma vietâ sotta Federigo Ghigermo II, Die religion innerhalb der grenzen der blossen Vernunft (1793); a religion a vegne semplixe strumento pe o razonzimento di prinçippi moræ e o curto o l'è svaluao comme inadeguao a quella religioxitæ streitamente raçionâ che o Kant o l'assumme comme ideâ.
Arestavan escluxi da-a conscideraçion "critica" do Kant una serie de problemi che a terça e urtima critica, a Kritik de Urteilskraft (1790), a se propoñe de affrontâ (œuvia, pe i so temi speculativi, particolarmente caa a-i romanteghi). Una "natua poscibile in generâ" o l'ea o necessaio corelao de quella struttua de l'intelletto che o Kant o l'aveiva indagao inte l'Analitica trascendentâ; risurtava perâtro difficortoso individuâ i rapporti de scingole sciençe, inte so caratteristeghe particolæ e into so specifico moddo de agî, con quella sciença tutta a prioî che o Kant o l'ea anæto deliniando (se trattava, in âtre paole, do problema da "lacuña" tra metafixica e fixica). L'unitæ de l'organismo a l'appariva, inte l'ambito di corpi organichi, un prinçipio reâ de strutturaçion, contrapposto a quelli prinçippi formæ co-i quæ l'intelletto o pretendiæ de organizzâ o dæto. Analogamente into caxo de l'œuvia d'arte, o so configuâse unitaio o paiva dovúo a un prinçippio immanente ciutosto che a un'opiaçion intellettuâ, apparentemente estrinsega. O Kant o çerca de resciorve i peculiæ problemi relativi a-a natua e a l'arte introduxendo a distinçion tra giudiçio determinante e giudiçio riflettente. Into primmo caxo l'è dæto espliçitamente una regola mediante a quæ o particolâ o vegne sussunto sotta l'universâ; into segondo, l'assença de una regola espliçita a permette invece a "riflescion" in sce-o particolâ. No existe, presempio, de criteio, intersoggettivamente vallido, ch'o vagge a distingue o bello da-o brutto. O giudiçio estetico o no l'aresta tuttavia puamente soggettivo, dæto ch'o pœu êse fondao in sce-o senso de piaxei ò despiaxei ch'o deriva da l'oggetto (piaxei ò despiaxei particolâ, provao, saiv'a dî, in presença no de una quæ se sæ solleçitaçion de origine empiiga, ma in presença da forma senscibile de l'oggetto, adeguâ a-e exigençe a prioî de l'intelletto). Inte questi caxi l'oggetto o doviâ piaxei, e o giudiçio o pretendiâ quindi a una so universalitæ e necescitæ, pù no obbedindo l'œuvia d'arte a arcuña finalitæ prestabilia. A facortæ do giudiçio coscì qualificao a l'è o gusto, mentre a facortæ de produe di oggetti conformi a-e exigençe do giudiçio estetico o l'è o genio. A-o sentimento do bello ("bello" comme exibiçion de un "concetto indefinio de l'intelletto") l'è connesso o sentimento do sublimme ("sublimme" comme "concetto indefinio da raxon"), ch'o rimanda a-a sfea morâ, da quæ, d'âtra parte, a belleçça ascì a l'è un scimbolo. Pe quante resguarda l'organismo, o Kant o sottolinia l'exigença de una conscideraçion finalistega de l'oggetto, pe a quæ ogni elemento o l'è reçiprocamente scopo e mezo e o tutto o no equivâ a una sencia somma de parte, ma, a-o contraio, o ne determina l'existença segondo una finalitæ interna (contrapposta a quella finalitæ presupposta ò esterna ch'a caratterizza una struttua meccanega). O Kant o l'aveiva coscì tentao de riportâ a-e lezze de l'intelletto ascì quelle lezze particolæ che no vegnivan direttamente determinæ da-e lezze generæ da natua, oggetto de conscideraçion inte l'ambito da problematica da primma critica. A fondaçion a risurtava aoa perâtro nint'affæto ogettiva, pù spiegando l'exigença insopprimibbile, ma soggettiva, de redue a natua a unitæ. L'existença de una primma "Introduçion" a-a Kritik der Urteilskraft, da pœu sostituia, a fa da spia in sce-e difficortæ do problema. O Kant se adœuviò inti urtimi anni da so vitta a tentâne a soluçion, comme risurta da-i fascicoli de l'Opus postumum (pubbricao in ediçion definitiva soltanto into 1938); assumendo comme prinçipio direttivo l'idea de un'unitæ de l'esperiença, o Kant o pretende de clascificâ a prioî ascì quelle forçe che se pœu cœugge solo empiigamente, costroindo coscì, in antiçipo in sce l'esperiença, ascì a fixica vea e propria. I urtimi risurtæ da speculaçion kantiaña (individuaçion de l'etere comme supporto de forçe motrixe da fixica, inquadramento di construti che no son suscettibili de sperimentaçion diretta comme "fenommeno do fenommeno" ò "fenommeno de segondo rango") son stæti prevalentemente interpretæ comme prœuva che o Kant o s'andava ineluttabilmente avvexinando a-e poxiçioin de l'idealismo assolúo, in speciâ moddo a quella ch'o Fichte o l'andava alloa esponendo. Di âtri studioxi (pres., H. J. De Vleeschauwer) han perâtro consciderao e texi de l' Opus postumum comme un sbocco coerente do pensceo do Kant, zonzendo a ritegnîlo a-a dreitua una terça ediçion da primma critica. Inti urtimi anni da vitta do Kant sciortì, oltre a-a za çitâ Über Pädagogik, di âtre œuvie ascì træte da-e so leçioin (Logik, a cua de G. B. Jäsche, 1800; Physische Geographie, a cua de F. Th. Rink, 1801-05). Postume uscin a Philosophische religionslehre e e Vorlesungen über die Metaphysik (a cua de K. H. L. Pölitz, rispettivamente into 1817 e into 1821).
Superao un periodo de violenti contrasti (s'amie a recenscion sfavoeive de Ch. Garve a-a 1ª e. da Kritik: o Kant o ritègne necessaio ciarî i equivochi che l'œuvia a l'aveiva suscitao int'o scrito Prolegomena zu einer jeden künftigen Metaphysik, die als Wissenschaft wird auftreten können, 1783) o pensceo do Kant s'ea anæto decisamente imponendo inte l'ambiente filosofico tedesco. Se tuttavia gh'ariescì assæ axeive difendise da-i sempre reiteræ attacchi di pensatoî ancoæ a-a tradiçion (amia a polemica co-o wolffian J. A. Eberhard, Über eine Entdeckung nach der alle neue Kritik der reinen Vernunft durch eine alte entbehrlich gemacht werden soll, 1790), ciu diffiçile ariescì a o Kant frontezzâ con inguâ successo e numerose critiche che assumeivan comme ponto de partença o so mæximo scistemma. Za a polemica de F. H. Jacobi contra o concetto de cosa in lê o l'arviva e porte a-e texi idealistiche, corpindo o scistema inte un punto vitâ; e i tentativi di varri filosofi post-kantien (pres., de K. L. Reinhold, J. S. Beck, G. E. Schulze, S. Maimon, ecc.) de riespoñilo coerentemente ò de riformulâlo no ariescivan che a individuâne ancon ciu ciæamente e difficortæ ò a arvî de nœuve prospettive teoriche. A filosofia do Kant, a parte i exiti idialisteghi, a fu comunque o punto de rifeimento costante di pensatoî succescivi (J. F. Herbart, A. Schopenhauer, J. F. Fries, F. E. Beneke, ecc.) e e so implicaçioin epistemologiche influençon pesantemente i ambienti scientifichi tedeschi (cfr. e suggestioin "kantiañe" de l'epistemologia de H. L. F. Helmholtz). In sede filosofica, inta segonda meitæ de l'800 l'exigença de un deciso ritorno a Kant, a-o de là de unilateræ interpretaçioin idealisteghe, a se faxeiva ciu viva, scin a sboccâ inte l'affermaçion de quella corente de pensceo, dita appunto neokantismo, ch'a l'ebbe i so maggioî esponenti in H. Cohen, P. Natorp e E. Cassirer (ma a subì nettamente l'influença do Kant ascì a "filosofia di valoî" de W. Windelband e H. Rickert). Parallelamente a questi exiti teoretico-speculativi se sviluppò in Germania una tradiçion de studdi kantien, ch'a tendeiva a fornî una spiegaçion critica do testo; sorzeiva una vea e propria Kantsphilologie (i prinçipæ rappresentanti da quæ fun B. Erdmann, E. Adickes e H. Vaihinger e l'organo da quæ o fu a rivista Kantstudien, fondâ into 1896) e se mortipricava ascì a l'estero (Gran Bretagna, França, Italia) i sazzi e i contribuii, a riprœuva de un crescente interesse storico e teorico-storico.


text:
A lengoa leteraia
Se ne sente parlâ e de spesso no s’acapisce cöse s’intende quande se dixe: lengoa leteraia. Ma cöse diascoa a l’é ’na lengoa leteraia? Ben, anemmo a leze cös’a scrive a Treccani: a lengoa leteraia a l’é definia e distinta da quella no leteraia solo da-o fæto d’ese scrita. Scialla, scialla! O zeneize o gh’à ’na letiatua scrita ininterotta a-o manco da-a fin do Milleduxento, con l’Anonimo Zeneize, finn-a a-a giornâ d’ancheu. ’Na bella referensa per ribadî che o zeneize o l’é ’na lengoa e no in dialetto. Però i zeneixi no se son mai missi d’acòrdio in sciô mòddo de scrivilo o zeneize. Coscì, a segonda do periodo stòrico, trovemmo grafie despægie finn-a a arivâ a-a ciù pezo de tutte ch’a l’é a grafia adêuviâ da-o Cazassa.
O problema, donque, o l’é antigo. Do 1772 sciòrte “Ro chittarrin zeneize, o sæ, strofoggi dra muza” do Steva De Franchi; inta prefaçion intitolâ Ro stampao a ri veri e boin zeneixi che lezeran se trova sto tòcco chi (a grafia a l’é quella òriginale):
Voî me direi, che re træ lengue Toscaña, Françeize, e Spagnolla, se son fæte dre regole, e han misso à ro mondo dre grammatiche, e dri diçionarii. Verissimo: ma questo con tutta façilitæ se pœu fâ da ra lengua Zeneize assì. che ri Zeneixi non aggian stampao re regole dra sò lengua, questo non prœuva che non re aggian. e che re aggian de fæto, se vedde cæro in ra façilitæ, con ra quæ s’intendan fra de lô ri boin Zeneixi, e distinguan benissimo quello chi è errô de parlâ. s’intendan e se parlan in ri consessi ciù rispettabili dro Governo, trattandose materie interessanti. s’intendan e se parlan da ri Avvocati inanti ri tribunali dra maggiô aotoritæ. s’intendan, e se parlan esprimendo sentimenti de piaxei e de desgusto. Non han diçionarii, perchè no ri han fæti. dunque no se pœuran fâ?
A ste cöse chi o Gianfranco Mangini bonanima (into seu “A-a reversa”, Frilli, Genova 2009) o comenta coscì: Se peu, ma i zeneixi no l’àn fæto. Noiatri in “Vocabolaio do Brenno” ò de “Proze da volgâ lengoa” no ghe i emmo. Öriâ pû dî quarcösa!
Ma da-o 23 d’arvî do 2008 quarcösa l’é cangiòu: in sciâ Ræ l’é sccioio l’Academia Ligustica di Brenno. E insemme a l’Academia emmo finalmente avuo a dispoxiçion ’na grafia, a coscì dita grafia ofiçiâ, pe poei scrive coerentemente o zeneize inte quæxi tutte e seu variêtæ.
E chi sucede ’na cösa strana: dötrei adormii, che primma no an mesciòu manco ‘n’ongia de ‘n dio pe rilanciâ o zeneize, tutt’asemme s’adescian e dixan che a grafia ofiçiâ a no va ben perché o zeneize o l’é ’na lengoa leteraia! Òu belìcite! E percöse a grafia ofiçiâ a no l’anieiva ben pe ’na lengoa leteraia? Perché se scrive comme se parla! Òh bella: anche in italian “se scrive comme se parla” e a nisciun ghe vegne in cheu de dî ch’o no va ben pe scrive a letiatua italiann-a! Eh no! A grafia ofiçiâ, inscistan, a no mantegne a forma de paròlle: segondo sti adormii bezeugna scrive straddale, con doe ‘d’ perché o vegne da stradda ch’a gh’à doe ‘d’. Pe-o mæximo motivo va scrito ballâ perché ballo o gh’à doe ‘elle’ (ma o l’é ballo ch’o vegne da balâ ò balâ ch’o vegne da ballo? Chi i problemi son davei da ciù grande filozofia!)
Ma sta cösa chi a fa rie! Ritornemmo a l’italian: levòu pöche eceçioin in italian se scrive comme se parla. Tanto p’acapîse, cöse se fa se un o veu savei se gh’é ’na consonante doggia? Se dixe a paròlla: se a consonante ti a dixi doggia aloa ti a scrivi doggia! Senplice, no? Ben, a mæxima cösa a vâ pe-a grafia ofiçiâ, ma, chi sa mai o perché e o percomme, into contesto do zeneize sto chi o l’é ’n difetto. Tornemmo a-a letiatua. A grafia de l’italian, ch’a permette de scrive comme se parla, a va ben pe scrive a letiatua italiann-a: a grafia ofiçiâ, ch’a permette anche in zeneize de scrive comme se parla, a no va ben pe scrive o zeneize!
Me pâ che ghe n’é abasta p’acapî che a grafia ofiçiâ a l’é a ciù megio grafia mai propòsta pe scrive o zeneize. Cai amixi poeti dêuviæla, a grafia ofiçiâ, e lasciæ perde i adormii: e vòstre poêxie saian scrite megio e tutti porian savei comme prononçiale e quindi comme declamale.
Concluddo co-ina nòtta pe quelli de Sann-a. Se a Sann-a se dixe segretöia perché scrive segretaia, che l’é comme se dixe a Zena? Perché segretöia a no l’é ’na paròlla leteraia? E viatri de Sann-a no dî ninte? Cai adormii: dæghe in cianto li e tornæ a-i vòstri seunni: coscì faiei meno disastri!
Alegri!
O zeneize, quello bon, o l’é quello con doe zitte!
22 Commenti
-
E da péu, dimosela tutta.
Inta stöia leteraia s’è senpre scrîto “zeneize” con dôe zitte e adreitùa a-a giornâ d’anchéu pe giustificâ a bell’idea de scrîve “zeneiSe” se scangia i titoli de òpere stòriche, comme a çittara zeneize ch’a vegne riportâ dai sostegnitoì do “zeneiSe” aponto con a grafîa modificâ a uzo de séu idee.
-
niâtri zeneixi prononçiémmo a zitta into nòstro mòddo particolâre, divèrso da l’italian. In sce questo no gh’é ninte da discùtte. Quande scrivémmo na paròlla ch’a contêgne a zitta, â prononçiémmo con quello seunno: alôa se zeneize o se prononçia con o maeximo seunno inta primma e inta sesta létia, perché diâo doviêscimo scrive i doî seunni inte doî mòddi diversci? Ma no gh’àn ninte de ciù sensòu da pensâ quelli scignôri?
-
Bongiorno Prof. voeiva dighe che in effetti, pe dovei de cronaca, l’ea sciortio a Grammatica de Fiorenso Toso inti anni 90, e li za se dava e norme de grafia. L’aiva feta a Compagna e gh’ea a prefasion do Prescidente da Provincia de Zena. Insomma: ciuttosto “ofiçiâ” a o l’ea quella ascì!
Salute
-
Franco ma sta cosa dei poeti savonesi lo dici per il libro di Daniele Caviglia?
-
Bongiorno Franco; sciccomme pròpio ti t’ae parlou de chi cangia a grafia di scriti che çita, me resulta che o Mangini o scrivesse: “Se peu, ma i zeneixi no l’àn fæto. Noiätri un “Vocaboläio do Brenno” ò de “Pröze da vorgâ lengua” no ghe î emmo”. Ben ciù scimile a-a grafia che ti critichi. Giusto?
Scignoria
-
Credo che in fatto di ortografia genovese sia molto importante la flessibilità.
In tal proposito avrei avuto una domanda per Andrea Acquarone, ma forse posso rivolgermi anche a Saverio Leoncini.
Diciamo che voglio mettermi a scrivere in genovese (povero genovese!) e diciamo che opto x la grafia tradizionalnormalizzata del prof Toso (the wondeful wizard of T’Oz): posso scrivere “amiëmo”, “saiö”, “i han mangiæ” invece di “amiemmo”, “saiò”, “î han mangiæ”, o è considerato errore? In altre parole, posso ANCHE scrivere come pronuncio io, o devo per forza scrivere “in lengua d’atri como i inspritè”? (Foglietta)
Buona domenica!
-
-
Sono stati escogitati svariati sistemi di scrittura delle lingue, ciascuno con i propri vantaggi e svantaggi. Al lato pratico sistemi molto diversi tra loro funzionano (anche se nel tempo possono essere soggetti a revisioni, riforme ortografiche ecc.). Idealmente un sistema di scrittura dovrebbe registrare fedelmente sia la pronuncia sia la morfologia. Nella realtà esistono sistemi che richiedono poca informazione morfologica per scrivere il parlato (es. italiano, Grafîa ofiçiâ del genovese …) e che permettono quindi a chi conosce la corrispondenza tra suoni e lettere di scrivere senza capire il significato di quello che viene detto, sistemi che richiedono molta informazione morfologica (es. inglese) e sistemi che sono quasi esclusivamente morfologici (es. ideogrammi in cinese) dove è impossibile trascrivere il parlato senza la comprensione del significato (ma che allo stesso tempo permettono a persone che non si capiscono tra loro quando parlano di comprendere lo stesso testo scritto). Tematica antica e non esclusiva del genovese, ben riassunta a mio parere sul sito della Académia Ligùstica do Brénno: “No gh’é ‘na grafîa giùsta. E no gh’é mànco ‘na grafîa mêgio ò pêzo de ‘n’âtra. A grafîa a l’é ‘na convençión.”
-
A mi m’è se senpre stæto câo scrive in zeneize. Ma dòppo me tegniva tutto pe mi, perché no êa segùo d’avéi scrito inte ‘na mainèa a-o manco decente. Questo perché i riferimenti êan pöcasæ incoerenti. ‘Na vòtta gh’êa ‘na paròlla scrita inte’n mòddo, dòppo ti l’atreuvavi scrita inte ‘n atro. Scinn-a into diçionàio do Cazassa s’atreuva de incoerense. Da quand’è adeuvio a G.O. no ò ciù gena ni a scrive ni a leze, in pubrico ascì. Mi atreuvo che o mètodo “se scrive comme se parla-’na lètia un són” o segge raçionale e de bon sæximo. Segùo bezeugna tegnî prezente che quello ch’o l’è stæto scrito primma ò che s’atreuva in gîo o gh’à de atre regole (ò-o no ghe n’à pe ninte), ma se sémmo parlâ zeneize o leziêmo de longo ben, ma se sémmo “licche-lacche” com’êa mi, a G.O. o l’è o megio stromentp ch’o se pòsse atreuvâ into canpo do leze d scrive in zeneize.
-
Mi spero che s’acapìsce cöse ò scrito, quest’angæzo de “smarfon” o me fa vegnî matto.
-
Bon dia; due cose:
-posso condividere certe critiche sull´oportunità o meno delle scelte attuate dal gruppo, diciamo “rivale”, ma dire che non avevano fatto niente per il genovese è un po troppo (propio qui, nei commenti, è venuta fuori la Grammatica di Toso, scritta nei lontani anni 90) .
-anche io come Dario, ho il dubbio sui poeti savonesi; e non so se questi poeti cui accenna Franco scrivono segretaia al posto di segretöia oppure se usano quel segno ä come fanno nella rivista a Campanassa (segretäia). Comunque sia, bisognerebbe convincere i savonesi non soltanto di non scrivere segretaia ma anche di non usare quel segretäia che sembra piu o meno consolidato nell´uso
alegri!
-
Pe mì saieva megio å pe indicà unn-a a ch’a se pronunçia o
-